title: Mustafar

text: Kloonisotien aikana kreivi Dooku ja separatistineuvosto rakentavat Mustafariin massiivisen linnoituksen, mikäli tasavalta voittaisi sodan ja separatistit tarvitsivat turvapaikkaa. Kauppaliitto, Kauppakilta ja Teknoliitto rahoittavat linnoituksen rakennustyöt. Linnoitus sijaitsee kalliolla kahden suuren laavavirran välissä, ja se suunniteltiin valloittamattomaksi. Separatistien suunnitelmien mukaan Mustafarin maasto estäisi vihollisarmeijoiden etenemisen, ja linnoitusta suojelivat voimakkaat suojakilvet. Sädekilpijärjestelmä suojelee linnoitusta tulivuorten purkauksilta, laavalta ja äärimmäiseltä kuumuudelta.


title: Mustafar

text: Sodan loppuvaiheissa kenraali Grievous siirtää separatistineuvoston Mustafarin linnakkeeseen. Grievousin kuollessa Itsenäisten aurinkokuntien konfederaatio antautuu, mutta Darth Sidious lupaa palkita linnoitukseen paenneet separatistit. Hän lupaa lähettää uuden oppilaansa, Darth Vaderin, suojelemaan separatistineuvoston jäseniä. Turvajärjestelmät sammutetaan, ja Vader pääsee linnoituksen sisälle. Vaderille on kuitenkin annettu käsky surmata separatistit, ja hän tappaa separatistineuvoston jäsenet avustajineen. Hän lähettää konfederaatiolle käskyn sammuttaa droidiarmeijat ja päättää samalla kloonisodan.


title: Mustafar

text: Vaderin vaimo, Padmé Amidala, pyytää aviomiestään kääntymään takaisin Voiman valoisalle puolelle. Vaderin entinen jedimestari Obi-Wan Kenobi seuraa Amidalaa ja kohtaa entisen oppilaansa. Darth Vader ja Obi-Wan aloittavat valosapelitaistelun, jonka aikana separatistilinnoituksen suojakilvet romahtavat. Linnoitus romahtaa laavavirtaan, ja taistelun loppupuolella Kenobi pyytää Vaderia antautumaan. Vader ei kuuntele ja menettää vasemman kätensä ja molemmat jalkansa. Laavavirran kuumuus sytyttää Vaderin palamaan, ja suurin osa hänen kehostaan kärventyy.


title: Mustafar

text: Obi-Wan Kenobi pakenee Mustafarilta, ja keisari Palpatine saapuu pelastamaan oppilaansa. Vader viedään Coruscantille, ja hänen kehoonsa liitetään useita kyberneettisiä implantteja.


title: Mustafar

text: Mustafarin kaltainen planeetta esiintyi jo "Jedin paluun" varhaisissa käsikirjoitusversioissa. Niissä Luke Skywalkerin ja Darth Vaderin valosapelitaistelu sijoittui tuliperäiselle planeetalle. Eräässä versiossa Vader tappaa Palpatinen heittämällä hänet laavarotkoon. Idea kuitenkin hylättiin, ja ajatus tuliperäisestä planeetasta korvattiin toisella Kuolemantähdellä.


title: Mustafar

text: James Kahnin kirjoittama "Jedin paluun" kirjaversio vihjasi, että Vaderin vammat johtuisivat altistumisesta laavalle. Kirjassa Obi-Wan Kenobi kertoo taistelleensa Anakin Skywalkeria vastaan tuliperäisellä planeetalla.


title: Mustafar

text: Mustafarin nimi oli "Sithin koston" ensimmäisissä käsikirjoitusversioissa ”Mufasta”. Elokuvan Mustafar-kohtaukset toteutettiin tietokoneanimaatiolla ja pienoismalleilla sekä kuvamateriaalilla Etnan purkauksesta.


title: Bugatti

text: Automobiles Ettore Bugatti oli ranskalainen automerkki, jonka perusti italialainen Ettore Bugatti. Yhtiö lakkautettiin vuonna 1963. Vuonna 1998 Volkswagen Group osti Bugattin jäänteet ja perusti Bugatti Automobilesin.


title: Bugatti

text: Bugatti on valmistanut loistoautoja ja ennen kaikkea pystynyt kaupallistamaan kilpa-autonsa rikkaiden ja ostokykyisten käyttöautoiksi. Merkki on saavuttanut myös suurta mainetta maailman kilparadoilla. Merkki katosi markkinoilta toisen maailmansodan päättymisen myötä Hispano-Suizan ostettua sen. Kahdesti merkki on yrittänyt uutta tulemista, ja tällä hetkellä se on Volkswagen-konsernin omistuksessa.


title: Bugatti

text: Milanolaiseen taiteilijaperheeseen syntynyt Ettore Bugatti perusti yrityksensä Molsheimiin Elsassissa (joka kuului tuolloin vielä Saksalle) joulukuussa 1909. Sitä ennen hän oli työskennellyt De Dietrichin tehtailla Niederbronnissa Elsassissa, Hermes-tehtailla Strasbourgissa yhteistyössä Emile Mathisin kanssa ja myös Deutzin tehtailla Kölnissä.


title: Bugatti

text: Hänen ensimmäisenä valmistamansa auto, malli 13, saavutti suurta menestystä kilpailuissa huolimatta moottorin pienestä iskutilavuudesta, jota kompensoivat ajoneuvon keveys ja erinomaiset ajo-ominaisuudet.


title: Bugatti

text: Ensimmäisen maailmansodan aikana Ettore Bugatti toimi Ranskan hyväksi valmistamalla lentokoneisiin moottoreita, joissa kahdesta V8-moottorista oli yhteen liittämällä tehty V16-moottoreita. Vuonna 1924 hän esitteli Lyonin kilpailuissa kuuluisan malli 35:n, joka saavutti kaikkiaan yli 2 000 voittoa autokilpailuissa. Tämä ennätys on pysynyt ylittämättömänä.


title: Bugatti

text:
Vuonna 1929 Bugatti esitteli mallin 41 ”Royale”. Kuudesta valmistetusta ajoneuvosta vain kolme myytiin, ja loput kolme Ettore säilytti itsellään. Mallin 41 moottori, joka oli sylinteritilavuudeltaan 12,7 litraa, soveltui hyvin moottorijuniin, joita Bugatti valmisti vuodesta 1931 lähtien. Nämä moottorijunat pelastivat autotehtaan suuren talouslaman vaikeuksista 1920- ja 1930-lukujen vaihteessa.
Bugatti voitti kahdesti Le Mansin 24 tunnin kilpa-ajon. Kuljettajina toimivat vuonna 1937 Jean-Pierre Wimille yhdessä Robert Benoistin kanssa ja vuonna 1939 Wimille yhdessä Pierre Veyronin kanssa.
Autoja valmistettiin yleensä vain muutama kappale kutakin mallia, ja kaikkein tunnetuimmat olivat malli 35 ”Grand Prix” ja sen muunnokset malli 41 ”Royale”, malli 55 ”de Sport” ja malli 57, joka saavutti suurimman kaupallisen menestyksen. Tehtaan kokonaistuotanto oli noin 7 900 autoa, joista tänään on jäljellä noin 2 000 kappaletta keräilijöiden omistuksessa.


title: Bugatti

text: Ettore Bugatin tehtaiden tuotantoon kuuluivat myös moottorijunat ja lentokone, joka ei tosin koskaan lentänyt. Hänen poikansa Jean Bugatti kuoli 11. elokuuta 1939 lähellä tehtaita koeajaessaan malli 57C:tä. Hän oli kuollessaan 30-vuotias. Toisen maailmansodan aiheuttamat vaikeudet raunioittivat yrityksen, ja Ettore kuoli 21. elokuuta 1947.


title: Bugatti

text: Vuonna 1987 italialainen yrittäjä Romano Artioli hankki oikeudet Bugatin nimeen ja perusti Bugatti Automobili Span. Hän rakennutti tehtaan Campogallianoon, Italiaan, lähelle Modenaa eli kaupunkia, jossa valmistetaan eräitä kuuluisimpia italialaisia urheiluautoja – Ferrareja, De Tomasoja, Lamborghineja ja Maserateja.


title: Bugatti

text: Vuonna 1989 olivat valmiina suunnitelmat, jotka oli laatinut Lamborghini Miuran ja Lamborghini Countachin suunnittelijana tunnettu Paolo Stanzani. Ensimmäinen uudestisyntyneen merkin auto esiteltiinkin Ettore Bugattin 110-vuotissyntymäpäivänä 15. syyskuuta 1991. Auto sai nimekseen EB110. Myöhemmin yritys suunnitteli neliovista EB112-luksusautoa, ja se esiteltiinkin konseptiasteella.


title: Bugatti

text: Loistokkaiden autojen historia jäi kuitenkin lyhyeksi. Vuonna 1993 Artioli osti kuuluisan Lotuksen tehtaat tarkoituksenaan myydä uuden, kahta autohistorian tunnettua kilpa-autoa valmistavan yrityksen osakkeita julkisesti. Tästä ei kuitenkaan tullut mitään, sillä ajankohdan suuri taloudellinen lama ei innostanut sijoittajia, ja yritys ajautui vararikkoon ennen kuin sen loistomalli EB112 ehti tulla markkinoille vuonna 1996.


title: Bugatti

text: VW-konserni osti oikeudet valmistaa autoja Bugatin nimellä. Yhtymä pyysi ItalDesigniä valmistamaan prototyypin Bugatti E118, jossa olisi V16-moottori ja jonka moottori kehittäisi vähintään 414 kW:n tehon. Vuonna 2000 luotiin yhtiö "Bugatti Automobiles S.A.S.," ja Bugatti Veyron 16.4 valmistui. Autossa on tehoa 746 kW eli 1001 hv, ja se yltää 407 km/h nopeuteen. Autoa on tämän jälkeen kehitelty, ja se on kaupallisessa tuotannossa. Autossa on V16-moottorin sijaan VW-konsernin suunnittelema 8-litrainen W16-moottori. Hintaa autolla on USA:ssa 1,4 miljoonaa dollaria eli noin 1 060 000 euroa.


title: Bugatti

text: Historiallisia Bugatti-malleja on jäljellä 2 000 kappaletta. Suurin Bugatteja käsittävä kokoelma on Mulhousessa Ranskassa lähellä merkin tuotantolaitoksia. Tekstiiliteollisuudessa toimineet veljekset Hans ja Fritz Schlumpf keräsivät kaikilta ulkopuolisilta salassa valtavan kokoelman erilaisia ajoneuvoja. Eritoten he olivat kiinnostuneita Bugateista. Heidän oma korjaamonsa vastasi autojen kunnostamisesta. Kun tehdas teki konkurssin vuonna 1975, joutui kokoelma lopulta valtion haltuun, ja siitä tehtiin kansallinen automuseo.


title: Aarne Sihvo

text: Aarne Sihvo (käytti Saksassa peitenimeä Sicher), (22. marraskuuta 1889 Virolahti – 12. kesäkuuta 1963 Helsinki) oli suomalainen jääkärikenraali, joka oli vuosina 1926–1933 (sotaväen päällikkö) ja 1946–1953 puolustusvoimain komentaja.


title: Aarne Sihvo

text: Hänen vanhempansa olivat kansakoulunopettaja Antti Adolf Sihvo ja Minna Elisabeth Nyman. Hänet vihittiin avioliittoon vuonna 1918 Elli Inkeri Ikosen kanssa, joka kuoli vuonna 1946. Seuraavana vuonna Sihvo avioitui Aune Gertrud Sireliuksen kanssa. Heidän poikansa vasta 18-vuotias tykkimies Ylermi Sihvo kaatui jatkosodassa hyökkäyksessä Viipuriin elokuussa vuonna 1941.


title: Aarne Sihvo

text: Sihvo kirjoitti ylioppilaaksi Käkisalmen yhteiskoulusta vuonna 1910 ja liittyi Wiipurilaiseen Osakuntaan. Opintojaan hän jatkoi vuosina 1910–1915 Helsingin yliopiston filosofisen tiedekunnan fyysis-matemaattisella osastolla ja lääketieteellisessä tiedekunnassa ja vuosina 1933–1935 maatalous-metsätieteellisessä tiedekunnassa sekä suoritti vuonna 1914 lääketieteen alkututkinnon ja vuonna 1935 maatalous- ja metsätieteiden kandidaattitutkinnon. Hän suoritti kenraali Vilho Nenosen johtamat päällystökurssit vuonna 1923 ja teki opintomatkan Sveitsiin vuonna 1920 ja Ranskaan vuosina 1920–1921 sekä lyhytaikaisia komennuksia Puolaan, Viroon, Latviaan ja Ruotsiin. Italian sotakorkeakoulun (Scuola di Guerra) hän kävi 1923–1925. Opiskeluaikoinaan Aarne Sihvo lauloi II bassoa Ylioppilaskunnan Laulajissa.


title: Aarne Sihvo

text: Sihvo toimi jääkäriliikkeen hyväksi jo syksystä 1914 alkaen levittämällä muun muassa aktivistien lentolehtisiä Karjalassa ja toimimalla jääkärivärvärinä. Lopulta kun tuli mahdollisuus sotilaskoulutukseen hän liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 2. maaliskuuta 1915 ja sijoitettiin sen sekä myöhemmin 27. Jääkäripataljoonan 1. komppaniaan.


title: Aarne Sihvo

text: Marraskuussa vuonna 1915 hänet komennettiin Suomeen suorittamaan jääkärivärväystä ylioppilaspiireissä ja Karjalankannaksella. Takaisin komppaniaansa hän palasi tammikuussa vuonna 1916, mutta komennettiin Mitausta takaisin Suomeen jo toukokuussa. Hänen tehtävänsä Suomessa oli samoin kuin edellisellä kerralla ottaa osaa jääkärivärväykseen. Alkukesän Suomessa vietettyään hän palasi takaisin Saksaan ja komppaniaansa heinäkuussa 1916.


title: Aarne Sihvo

text: Sihvo otti osaa taisteluihin ensimmäisessä maailmansodassa Saksan itärintamalla Misse-joella. Misse-joelta hänet komennettiin Suomeen syyskuussa 1916 jo kolmannen kerran. Tällä kertaa hänen tehtävänään oli johtaa ja järjestää uusi värväys- ja etappilinja (läntinen etappi). Näihin aikoihin venäläiset santarmit olivat jo perillä suomalaisten puuhista, ja näin Sihvokin jäi 2. lokakuuta 1916 Jyväskylässä santarmien vangiksi.


title: Aarne Sihvo

text: Sihvo kuljetettiin aluksi Vaasaan, mistä alkukuulustelujen jälkeen hänet siirrettiin Helsingin lääninvankilaan ja edelleen lopulliseen sijoituspaikkaansa Pietarin Špalernajan vankilaan. Sihvon vankilasta vapautumista saadaan kiittää Venäjän vallankumousta, jolloin hän 12. maaliskuuta 1917 pääsi vapaaksi muiden vankien kanssa. Pietarista hän matkusti takaisin Saksaan Berliiniin. Berliinissä hän yhdessä suomalaisen sotilastoimiston johtajan kreivi von Schwerinin kanssa yritti järjestää Altonan työosastoon joutuneiden jääkärien kohtaloa. Saksasta Sihvo komennettiin erikoistehtäviin Tukholmaan kesäkuussa vuonna 1917. Neljä kuukautta kestäneen Tukholmassa olonsa jälkeen hän palasi takaisin Berliiniin.


title: Aarne Sihvo

text: Sihvo lähetettiin Berliinistä Suomeen lokakuussa vuonna 1917 järjestelemään ja kouluttamaan suojeluskuntia lähestyvää sisällissotaa silmällä pitäen. Suomeen hän saapui 23. lokakuuta 1917 Ylitorniolle, mistä hän matkusti ensiksi Hyrynsalmen kautta Kajaaniin ja koulutti siellä kokoontuneita suojeluskuntalaisia viikon päivät. Kajaanista hän matkusti edelleen suurlakon aikana Helsinkiin ja johti ylioppilassuojeluskunnan ja Helsingin suojeluskunnan sotilasharjoituksia, joita pidettiin salassa Yliopiston voimistelusalilla ja osakuntatalossa.


title: Aarne Sihvo

text: Helsingissä hän sai Uudelta metsätoimistolta määräyksen matkustaa Jyväskylään missä hänen tuli astua Jyväskylän piiripäällikön toimeen. Jyväskylässä hän koulutti joulukuussa vuonna 1917 Jyväskylän ja sen ympäristön suojeluskuntalaisia. Vimpelin sotakoulun suunnitteluvaiheisiin hän myös osallistui ja koulun lopulta aloitettua toimintansa Sihvo toimi sotakoulun niin sanotun Pokelan komppanian päällikkönä. Hän kävi Vimpelistä käsin Lappajärvellä antamassa sinne kokoontuneelle ratsukoulun miehistölle jalkaväkikoulutusta.


title: Aarne Sihvo

text: Vuodenvaihteessa Sihvo matkusti takaisin Helsinkiin, missä hän tapasi valkoisten ylipäällikön kenraali Mannerheimin ja sai häneltä määräyksen lähteä Karjalaan. Hän matkustikin saamiensa ohjeiden mukaan Helsingistä Tampereelle ja Kangasalan kautta Mänttään, missä hän sai käsiinsä ylipäällikön lähettämät toimintaohjeet, jotka koskivat Karjalan rintaman muodostamista. Mäntästä Sihvo matkusti edelleen Antreaan, minne hän saapui 2. helmikuuta 1918 ja hän otti 5. helmikuuta 1918 vastaan rintamapäällikön tehtävät. Hieman myöhemmin 12. helmikuuta 1918 alkaen hän toimi Karjalan joukkojen virkaatekevänä ylipäällikkönä. Hän johtikin sitten koko sisällissodan ajan Karjalan ryhmää aina Viipurin operaatioon saakka, jolloin 18. huhtikuuta 1918 alkaen hänet alistettiin Itäarmeijalle ja hänen komentamansa Armeijakunta muuttui Sihvon Ryhmäksi. Hänen komentamansa Sihvon ryhmä aloitti Viipuria vastaan kohdistuvan hyökkäyksen etenemällä pohjoisesta käsin Näätähin ja Kilpeenjoen kautta Viipuriin, missä hänen joukkonsa torjuivat Naulasaaren taistelussa vihollisen pakoyritykset Viipurista. Hänen toimensa siivittivät hänet hurjaan ylenemisputkeen ja vasta 29-vuotiaana hänet ylennettiin everstiksi 3. toukokuuta 1918. Sisällissodan päättyessä Sihvo oli Karjalassa kenraali Mannerheimia huomattavasti tunnetumpi ja kansallisellakin tasolla hänet nähtiin Mannerheimin kilpailijana. Myöhemmin oli tyypillistä, että Sihvon uran huippuhetket osuivat Mannerheimin uran hiljaisiin kohtiin.


title: Aarne Sihvo

text: Sisällissodan jälkeen Sihvo toimi Aunuksen retkikunnan komentajana vuonna 1919 ja oli Edistyspuolueen kansanedustajana 1919–1920 (Viipurin läänin itäisestä vaalipiiristä). Hän sai vapautuksen kansanedustajan tehtävästä 1920 pitkän ulkomaanmatkan ja aktiivipalvelukseen siirtymisen vuoksi.


title: Aarne Sihvo

text: Aktiivipalvelukseen palattuaan Sihvo komennettiin monien muiden nuorten jääkäriupseerien tavoin täydentämään sotilaskoulutustaan ulkomaiseen sotakorkeakouluun. Sihvo opiskeli Italian sotakorkeakoulussa (Scuola di Guerra) vuosina 1923–1925, minkä jälkeen hänet ylennettiin kenraalimajuriksi. Tällöin Sihvo oli korkeimmalle kohonnut jääkäriupseeri. Sihvo nimitettiin sotaväen päälliköksi 22. toukokuuta 1926 korvaamaan entinen Venäjän armeijan kenraali Karl Fredrik Wilkama. Sihvo oli tehtävään luonnollinen valinta. Hän oli poliittiselta kannaltaan vapaamielinen porvari, jonka viiteryhmiä olivat edistyspuolue ja maalaisliitto. Tämä vastasi Suomen sen hetkistä hallitusta. Lisäksi hän oli suomenkielinen jääkäri, mikä tyydytti aitosuomalaiset piirit. Ruotsinkieliset piirit Sihvo suututti edistämällä suomen kielen asemaa aktiivisesti. Hän mm. rankaisi kahta ruotsinkielistä aktiiviupseeria siitä, että nämä olivat palvelusaikana puhuneet keskenään ruotsia suomenkielisten asevelvollisten läsnä ollessa. (Lain mukaan sotaväen virkakieli oli suomi.)


title: Aarne Sihvo

text: Kenraaliluutnantiksi Sihvo ylennettiin 14. elokuuta 1930. Vuoden 1932 Mäntsälän kapina tapahtui hänen päällikkökaudellaan, jolloin Sihvo toimi aktiivisesti presidentti Pehr Evind Svinhufvudin tukena sen kukistamisessa. Vapaamielisenä porvarina Sihvolla ei ollut sympatiaa äärioikeistolle. Ansio kapinan kukistamisesta kuuluikin suurelta osin hänelle, mikä suututti oikeistolaiset piirit, erityisesti suuren osan upseerikuntaa. Tapahtumien jälkimainingeissa Sihvo erosi tehtävästään 13. tammikuuta 1933.


title: Aarne Sihvo

text: Eronsa jälkeen Sihvo toimi Puolustuslaitoksen tarkastajana ja väestönsuojelutehtävissä. Sotien aikana hän ei saanut rintama- tai operatiivisia komentajuuksia, vaan toimi Kotijoukkojen komentajana. On esitetty spekulaatioita, että Mannerheim piti Sihvon hänen uraansa nähden vähäisessä tehtävässä, koska tunsi henkilökohtaista antipatiaa kilpailijaansa kohtaan. Sotien jälkeen presidentti Paasikivi kuitenkin nimitti hänet 4. kesäkuuta 1946 puolustusvoimain komentajaksi, ja hänet ylennettiin jalkaväenkenraaliksi 20. syyskuuta 1946. Komentajana Sihvon tehtävänä oli johtaa Puolustusvoimia niiden syvimmän rappiotilan aikana. Hänen kautensa alkupuolta varjostivat asekätkentäoikeudenkäynnit ja rauhansopimusten määräämä aseistariisunta, joita Sihvo, uskollisena hallitukselle, avusti. Sihvon jälkimmäiseen komentajakauteen sattuivat myös Kemin kapina ja hälytystila keväällä 1948, jolloin Puolustusvoimat varautui torjumaan kommunistien vallankaappauksen ja riisui aseista liikkuvan poliisin. Sihvo oli komentajana erittäin epäsuosittu upseerikunnan piirissä, koska hän oli aikoinaan kukistanut Mäntsälän kapinan ja noudatti nyt tiukasti virallista Neuvostoliittoon myönteisesti suhtautunutta puolustuspolitiikkaa. Komentajan virasta Sihvo erosi 31. toukokuuta 1953. Sihvon kuoltua Kadettikunta aikoi aluksi jättää hänen hautajaisensa mielenosoituksellisesti huomiotta, mutta muutti päätöksensä Puolustusvoimien johdon puututtua asiaan.


title: Aarne Sihvo

text: Sihvo toimi kansanedustajana ja sotilasasiainvaliokunnan varapuheenjohtajana vuosina 1919–1920 ja oli suojeluskunta-asetusta laatineen komitean jäsenenä vuonna 1921. Hän toimi myös Suomen upseeriliiton johtokunnan puheenjohtajana vuosina 1925–1926 ja oli valtioneuvoston määräämänä apujäsenenä tutkintolautakunnassa, jossa käsiteltiin suomenkielessä suoritettavia tutkintoja vuosina 1925–1926. Hän toimi yleisesikunnan asettaman geodesian ja topografian oppikirjan toimitusvaliokunnan jäsenenä vuosina 1925–1926.


title: Aarne Sihvo

text: Hän toimi "Suomen Sotilasaikakauslehden" päätoimittajana vuosina 1926–1927, puolustusneuvoston jäsenenä vuosina 1926–1933 ja valtioneuvoston asettaman polttoainekomitean jäsenenä vuosina 1934–1935. Lisäksi hänen toimiinsa kuului valtioneuvoston asettaman ammus- ja räjähdysaineiden varastojen järjestelyä tutkineen komitean puheenjohtajuus vuosina 1937–1938 ja valtioneuvoston asettaman itsenäisyyshistorialautakunnan jäsenyys vuodesta 1937 alkaen. Sihvo toimi Valtion kivääritehtaan johtokunnan puheenjohtajana vuodesta 1933 alkaen. Lisäksi hän oli Karjalaisen ja Viipurilaisen osakunnan kunniajäsen ja Association des amis de Saint-Cyrin jäsen vuodesta 1932. Lisäksi hänen luottamustehtäviinsä kuului komennus, jossa hänet annettiin Ruotsin kuninkaan Kustaa V:n käyttöön vuonna 1925, jolloin kuningas vieraili Suomessa, sekä samanlaiseen tehtävään, jossa Latvian presidentti Jānis Čakste vieraili Suomessa vuonna 1926.


title: Aarne Sihvo

text: Aarne Sihvo on julkaissut kirjat:


title: Aarne Sihvo

text: Aarne Sihvo on myös sanoittanut neljä pikkuveljensä Sam Sihvon säveltämää laulua.


title: Kenneth Arrow

text: Kenneth Joseph Arrow (23. elokuuta 1921 New York, New York – 21. helmikuuta 2017 Palo Alto, Kalifornia) oli yhdysvaltalainen ekonomisti, joka tunnetaan erityisesti yhtenä modernin uusklassisen taloustieteen perustajista. Arrow sai taloustieteen Nobel-palkinnon vuonna 1972.


title: Kenneth Arrow

text: Arrow’n merkittävin taloustieteellinen tutkimus liittyy sosiaaliseen valintateoriaan ja yleiseen taloudelliseen tasapainoteoriaan. Arrow’n tutkimukset ovat vaikuttaneet merkittävästi myös informaation taloustieteen ja endogeenisen talouskasvun teorian kehitykseen.


title: Kenneth Arrow

text: Arrow suoritti alemman korkeakoulututkinnon City College of New Yorkissa vuonna 1940. Tohtorintutkintonsa hän suoritti Columbia Universityssa vuonna 1951.


title: Kenneth Arrow

text: Arrow’n laajasta tuotannosta ei ole merkittäviä suomennoksia. Hänen merkittävimmät julkaisunsa ovat:


title: Setukaiset

text: Setukaiset eli setut tai setot ovat kaakkoisimmassa Virossa entisessä Setumaan maakunnassa sekä Venäjän puolella elävä virolaisten ryhmä. Heidän puhumaansa seton kieltä pidetään usein yhtenä võron kielen murteena, ja sen puhujia on noin 5 000. Setukaiset ovat olleet uskonnoltaan ortodoksisia kristittyjä, ja heidän kulttuurissaan on venäläisten vaikutteiden ohella runsaasti omintakeisia ja muusta Virosta poikkeavia piirteitä. Setukaiset tunnetaan etenkin hyvin säilyneestä runonlauluperinteestä.


title: Setukaiset

text: Tärkeimpiä setukaiskeskuksia Virossa ovat Meremäe, Obinitsa ja Värska, Venäjän puolella Irboska () sekä Petserin luostari. Nykyisin setukaisia on noin 10 000–20 000, joista 3 000–6 000 asuu edelleen perinteisellä asuinalueellaan. Setumaan ulkopuolella setukaisia on erityisesti Võrussa ja Põlvassa sekä Tartossa ja Tallinnassa. Venäjän puolella Petserimaalla asuu vuoden 2010 väestönlaskennan mukaan 214 setukaista, josta suurin osa on vanhuksia. Setukaisten jälkeläisiä asuu myös Krasnojarskin alueella, jonne heitä muutti 1900-luvun alussa jopa yli 8 000 henkilöä. He ovat kuitenkin jo venäläistyneet.


title: Setukaiset

text: Setukaiset mainitaan ensimmäisen kerran historiallisessa lähteessä vasta 1800-luvun puolivälissä, jolloin heistä puhuttiin Pihkovan virolaisina. Toinen nimitys oli puoliuskovaiset eli "polyvercy". Nimitys setukaiset tuli käyttöön vähitellen. Julius Mägisten mukaan kyseessä oli aluksi pilkkanimi, joka oli muodostettu setukaisten käyttämästä "see"-pronominin partitiivimuodosta tai prononomien "se" ja "tuu" käytöstä rinnakkain. Pilkkanimenä setua käytettiin erityisesti kaupunkeihin töihin muuttaneista setukaisista. Setot itse toivovat itsestään käytettävän nimitystä setot, mutta Suomen kielitoimiston mukaan heidän virallinen nimityksensä suomen kielessä on edelleen setukaiset.


title: Setukaiset

text: Laajasti hyväksytyn käsityksen mukaan setukaiset polveutuvat Viroon tulleista itämerensuomalaisesta kansasta. Eräät venäläiset tutkijat ovat kuitenkin esittäneet teorian, jonka mukaan setukaiset olisivat virolaistuneita slaaveja. Tällainen käsitys on ollut myös virolaisilla venäläistaustaisilla vanhauskoisilla, jotka asuttavat Peipsijärven rantoja. Kielentutkija Julius Mägisten mukaan setukaiset ovat Setumaahan ehkä vasta 1600-luvulla Vőrumaalta tulleiden siirtolaisten jälkeläisiä. Arkeologi Harri Mooran mukaan setukaiset polveutuvat aluetta jo ennen slaaveja asuttaneista itämerensuomalaisista, vaikka hänenkin mukaansa Virosta tulleiden siirtolaisten vaikutus on ollut suuri.


title: Setukaiset

text: Tiedot setukaisten varhaishistoriasta ovat puutteelliset. Nestorin kronikan mukaan Venäjälle kutsuttiin hallitsemaan kolme viikinkiveljestä Rurik, Sineus ja Truvor, joista Truvor otti haltuunsa Izborskin linnan. Siitä on matkaa lähimpään setukaiskylään vain viisi kilometriä. Slaavien rakentama linnoitus oli rakennettu 700- tai 800-luvulla itämerensuomalaisten asuttamalle alueelle. Ibrosk lienee ollut tärkeä itämerensuomalaisten keskus ennen slaavilaistumistaan 900–1000-luvuilla. 1200-luvulla alueelle alettiin rakentaa kirkkoja, ja Petserin luostari rakennettiin vuonna 1473. Ortodoksiseen uskoon siirtyminen lienee sujunut melko kivuttomasti.


title: Setukaiset

text: Ensimmäiset todisteet setukaisten henkisen ja aineellisen kulttuurin eroista virolaisiin verrattuna ovat 1800-luvulta. Erot ovat todennäköisesti olleet kuitenkin olemassa jo aiemmin. 1860-luvulla Virosta alkoi tulla paljon siirtolaisia Pihkovan alueelle, ja osa heistä asettui Setumaahan. Setukaiset olivat 1900-luvun alussa jääneet kehityksessä virolaisista jälkeen. Esimerkiksi vuonna 1908 vain 20 %:ia setukaislapsista kävi koulua. Petserin alueella oli kaksi virolaista koulua, mutta vain pieni osa koulua käyvistä setukaisista kävi niitä, sillä he saivat opetusta pääasiassa venäjäksi.


title: Setukaiset

text: Setumaa kuului Venäjään, kunnes se vuonna 1920 liitettiin itsenäistyneeseen Viroon ja sen Petserimaan maakuntaan. Itsenäisessä Virossa säädettiin kuusivuotinen oppivelvollisuus. Koulussa opetuskielenä oli viron kirjakieli. Setukaisten kielellä julkaistiin vuosina 1922 ja 1924 kaksi lukemiston nidettä, mutta niitä ei otettu käyttöön setukaisten alueen kouluissa. Ensimmäinen setukaiskongressi järjestettiin vuonna 1922. 1930-luvulla alettiin järjestää setukaisten kesäpäiviä, joissa kiinnitettiin huomiota kansankulttuuriin, vaikkakin niiden päätehtävänä oli sivistyneen kanssakäymisen opettaminen. Ennen toista maailmansotaa setukaisia oli noin 18 500.


title: Setukaiset

text: Toisen maailmansodan aikana Neuvostoliitto valloitti Viron ja myös Setumaan. Venäjän ja Viron sosialististen neuvostotasavaltojen välistä rajaa siirrettiin vuonna 1944 niin, että se jakoi Setumaan kahtia. Kun Neuvostoliitto vuonna 1991 hajosi ja Viro itsenäistyi uudestaan, tämä raja jäi edelleen voimaan, vaikka Viro onkin esittänyt vaatimuksia sen muuttamisesta. Neuvostoaikana setun murteen ja lauluperinteen asema heikkeni ja setukaisten pelättiin sulautuvan kokonaan ympäröiviin kansallisuuksiin. Perestroikan myötä kulttuuri kuitenkin elpyi ja esimerkiksi laulujuhlia alettiin järjestää uudelleen. Tällöin perustettiin myös Setu Selts eli Setukaisseura. Viron itsenäistymisen jälkeen perustettiin "Ühendus Petserimaa" puolustamaan petserimaalaisten oikeuksia. Kolmas setukaiskongressi järjestettiin vuonna 1993. Vuonna 2002 setujen kongressi julisti setukaiset itsenäiseksi kansaksi. Vuonna 2010 Pihkovan alueen hallinto teki hakemuksen setukaisten saamiseksi vähälukuisen kansan asemaan Venäjällä. Asemalla pyritään turvaamaan kansan säilyminen.


title: Setukaiset

text: Setukaisten puhuma seton kieli luokitellaan yleensä võron kielen murteeksi ja joskus puhutaan võro-seton kielestä. Itse setukaiset kutsuvat kieltään nimellä "seto kiil", seton kieli. Pohjois- ja Länsi-Viron murteiden puhujilla voi olla vaikeuksia ymmärtää puhuttua setoa. Kielessä on monia samoja sanoja kuin suomessa, ja siinä on samankaltainen vokaalisointu. Kielessä on myös vaikutteita venäjästä.


title: Setukaiset

text:
Setukaisten keskuudessa on säilynyt monia esikristillisiä piirteitä, ja heidän kulttuurinsa on itämerensuomalaisten kansojen joukossa omintakeinen. Esimerkiksi runonlaulanta on edelleen voimissaan. Setukaisten runonkuorolaulantaa kutsutaan "Seto leeloksi", ja sitä pidetään yhtenä setukaiskulttuurin tärkeimpänä piirteenä.
Leelossa päälaulaja laulaa säkeistön, jonka loppusanoihin kuoro yhtyy ja toistaa saman säkeistön moniäänisesti. Niin sanotussa torrõ-äänessä useampi laulaja toistaa hieman muunneltuna esilaulajan melodiaa. Yksi laulaja säestää ylempää lauletulla killõ-äänellä.


title: Setukaiset

text: Vaikka useimmat leelot on kopioitu aiemmilta esittäjiltä, on päälaulajan kykyä improvisoida pidetty tärkeänä. Parhaat päälaulajat saattavat osata jopa 20 000 eri säettä, ja heitä kutsutaan nimellä "Seto lauluimä". Laulaminen kuului aiemmin arkipäivään, mutta nykyisin sitä esitetään lähes yksinomaan lavalla. Leelo valittiin vuonna 2009 Unescon aineettoman kulttuuriperinnön luetteloon.


title: Setukaiset

text:
Toisin kuin virolaisten valtaosa, setukaiset ovat ortodokseja. He ovat yleensä hyvin uskonnollisia, ja perinteisesti joka kodissa on ollut ikoninurkka eli "pühäsenulk". Jokaisessa kylässä taas on pieni kappeli eli "tsässön". Kappelit on yleensä suljettu, mutta kylän vanhin avaa ne pyhien vieton yhteydessä. Pyhäpäivinä keräännytään kirkkoon jumalanpalvelukseen, jossa kunnioitetaan esivanhempien sieluja. Jumalanpalveluksen jälkeen kappeli kierretään ympäri kulkueessa. Kiertämisen jälkeen hautojen luona aterioidaan, minkä jälkeen osa ruuasta saatetaan jättää kuolleiden sieluille.
Setukaisten eepos "Peko" on ilmestynyt 1995 Suomessa Snellman-instituutin kustantamana. Se on ilmestynyt suomeksi 2006 nimellä "Pekko", ja sen on suomentanut Seppo Suhonen. Suomennoksen on julkaissut Suomalaisen Kirjallisuuden Seura. Peko oli setukaisten hedelmällisyyden jumala, ja se kuvataan usein puupatsaaksi tai suureksi kynttiläksi. Sitä säilytettiin viljahinkalossa, ja sitä oli tapana palvoa kylvö- ja sadonkorjuuaikaan. Setukaiset pitävät vuosittain 1. elokuuta "Seto kuningriigi päiv"-nimisen tapahtuman, jossa valitaan setukaisten kuningas, Pekon sijainen eli "sootska". Sootska valitaan demokraattisesti siten, että kunkin ehdokkaan kannattajat tekevät hänen taaksensa jonon ja pisimmän jonon taakseen kerännyt voittaa. Myös suomalaisessa kansanperinteessä tunnetaan Pekoa muistuttava ohran jumala Pekko.


title: Pleiotrooppinen

text: Pleiotrooppinen (kreik. "pleion"; enemmän, runsaammin) tarkoittaa useampaa kuin yhtä vaikutusta.


title: Pleiotrooppinen

text: Esimerkiksi


title: Kasvihuone

text: Kasvihuone on kasvien kasvatukseen tarkoitettu, lasista tai muovista rakennettu tila tai rakennelma, joka sijaitsee ulkotiloissa. Kasvihuoneessa on mahdollista kasvattaa lämpöä vaativia kasveja, sillä sen sisäinen lämpötila kasvaa auringon vaikutuksesta: auringosta tuleva sähkömagneettinen säteily tulee lasi- tai muovikaton ja -seinien läpi tilaan ja lämmittää maaperää sekä kasveja. Säteiden aallonpituus muuttuu niiden heijastuessa maasta takaisin ja siksi katto ja seinät pitävät suuren osan palautuvasta lämmöstä kasvihuoneen sisällä.


title: Kasvihuone

text: Suomessa kasvihuoneissa kasvatetaan sekä yksityisesti että teollisesti kukkia ja kasviksia, lämpimämmissä maissa myös hedelmiä ja tupakkaa.


title: Kasvihuone

text: Kasvualustana käytettävän mullan tai turpeen tulee olla ilmavaa. Kasveja pitää kastella ja lannoittaa paljon.


title: Kasvihuone

text:
Kotipuutarhassa kasvihuone kannattaa sijoittaa pihassa paikkaan, jossa se on kätevä hoitaa. Paikan on hyvä olla myös aurinkoinen ja tuulelta suojattu. Myös
kaupungeissa, taajamissa ja muilla kaavoitetuilla alueilla voidaan pitää kasvihuonetta, kunhan siihen hankitaan lupa. Yksi vaihtoehto on pienoiskasvihuone, jonka saa helposti sijoitettua esimerkiksi parvekkeelle tai terassille.


title: Kasvihuone

text: Lasista ja muovilevystä koostuville kasvihuoneille pitää tehdä perusta esimerkiksi tiilistä tai kevytsoraharkoista, joka suojaa routimiselta.


title: Kasvihuone

text:
Kasvihuoneen lämmittäminen pidentää kasvukautta kuukauden tai enemmänkin. Lämmitykseen käytettäviä laitteita ovat sähköinen säteilylämmitin, lämpölamppu ja
lämpöpuhallin sekä maahan kaivettavat sähkökaapelit.


title: Kasvihuone

text: Kasvualusta lämpenee keväällä nopeammin, jos varsinaisen kasvualustan alla on karjanlantaa.


title: Kasvihuone

text: Lasikasvihuoneissa tuuletus onnistuu harjatuuletusluukun avulla. Muovikasvihuoneissa tuuletusta varten tarvitaan hyvin aukeavat ovet ja ovessa oleva tuuletusaukko.


title: Kasvihuone

text: Kun sato on korjattu, viljelytarvikkeet joko poltetaan tai pestään ja desinfioidaan. Myös seinät pestään. Kasvualusta tulisi vaihtaa joka toinen vuosi.


title: Nürnbergin säännöstö

text: Nürnbergin säännöstö on Nürnbergin oikeudenkäyntien lääkärioikeudenkäynnin tuomiolauselmaan vuonna 1949 kirjattu ihmisillä tehtäviä lääketieteellisiä kokeita koskeva, eettisten periaatteiden säännöstö. Säännöstön ensimmäinen kohta on ehdoton koehenkilön tietoisen suostumuksen periaate. Kokeen tavoitteen on oltava lääketietellisesti perusteltu eikä se saa vaarantaa koehenkilön terveyttä.


title: Nürnbergin säännöstö

text: Säännöstön periaatteita on kirjattu monien lääkärijärjestöjen eettisiin säännöstöihin ja myös ihmisoikeussopimuksiin. Erityisenä sysäyksenä julistuksen tekemiseen olivat natsi-Saksan ihmiskokeet, joita käsiteltiin Nürnbergin oikeudenkäynneissä vuosina 1946–1949.


title: Paavo Pesusieni

text: Paavo Pesusieni ("SpongeBob SquarePants") on Emmy-ehdokkuuden saanut animaatiosarja, jonka on luonut meribiologi Stephen Hillenburg. Sarja kertoo naiivista, optimistisesta Paavo Pesusienestä ja tämän ystävistä, jotka asuvat meren pohjassa Tangalan ("Bikini Bottom") kaupungissa.


title: Paavo Pesusieni

text: Sarjaa on esitetty Yhdysvalloissa vuodesta 1999. Ensimmäinen jakso esitettiin 19. heinäkuuta 1999. Suomessa sitä näytettiin Nelosella alkuperäisellä kielellä. Ensimmäinen jakso esitettiin 21. elokuuta 2003. Nickelodeon ja C More Juniori-maksukanavat esittävät sarjaa suomeksi puhuttuna. Paavo Pesusientä esitetään Subilla 1. toukokuuta 2018 alkaen.


title: Paavo Pesusieni

text: Sarjaan pohjautuva pitkä animaatio "Paavo Pesusieni – elokuva" valmistui vuonna 2004. Toinen pitkä elokuva, "Paavo Pesusieni kuivalla maalla", sai ensi-iltansa vuonna 2015. Toukokuussa 2017 tiedotettiin, että Paavo Pesusienestä tehdään kolmas elokuva sarjan 20-juhlavuoden kunniaksi, joka saa ensi-iltansa vuonna 2020 ja 12. tuotantokausi aloitettiin marraskuussa 2018. Kyseinen kausi jäi viimeiseksi Hillenburgille, jolloin hän menehtyi ALS-komplikaatioihin 26. marraskuuta 2018. Sarjan ohjaaja Vincent Waller tiedotti, että sarja kuitenkin jatketaan. Sarjasta on valmistettu myös paljon erilaisia oheistuotteita kuten sukkia, kahvikuppeja, julisteita ja kelloja.


title: Paavo Pesusieni

text: Paavo Pesusieni on nimensä mukaisesti pesusieni, joka asuu lemmikkietanansa Karin kanssa ananaksen näköisessä talossa. Paavo Pesusieni on optimistinen ja vilpitön henkilö. Siitä huolimatta hän (ja samalla muutkin hänen ympärillään) joutuu usein vaikeuksiin. Paavo innostuu helposti ja yrittää herkästi liikaa ja kaikki päättyy usein katastrofiin. Tästä huolimatta Paavo säilyttää aina optimistisen elämänasenteensa.


title: Paavo Pesusieni

text: Sarjan muita hahmoja ovat Paavon yksinkertainen meritähtiystävä Patrik Tähtönen ("Patrick Star"), pessimistinen tursas Jalmari Kalmari ("Squidward Tentacles"), saita Johtaja Einari Rapu ("Mr. Eugene H. Krabs"), tämän kilpailija Sulevi Plankton ("Sheldon J. Plankton"), Paavon herkästi stressaantuva autokoulunopettaja harmaapallokala Rouva Pöhö ("Mrs. Puff") sekä hyperaktiivinen orava Santa-Sanna ("Sandy Cheeks"), joka asuu merenpohjassa ilmakuvun alla ja on Paavon kaveri.


title: Paavo Pesusieni

text:
Sarjan alkuperäiset äänet.
"Time"-lehti on nimennyt sarjan yhdeksi kaikkien aikojen parhaimmista televisiosarjoista. Wizard Magazine listasi vuonna 2001 Paavo Pesusienen sijalle 19 laatimassaan kautta aikain sadan parhaan animaatiosarjan listalla. Tammikuussa 2009 IGN-sivuston laatiman sadan parhaan animaatiosarjan listan mukaan Paavo Pesusieni oli sijalla 15. Sarja on ollut vuosia suosituin televisiosarja 2–11-vuotiaiden lasten keskuudessa ja tuottanut miljardien dollareiden voitot oheistuotteiden myynnissä.


title: Lääketieteen etiikka

text: Lääketieteen etiikka käsittelee sitä, mitkä ovat lääketieteen arvot ja periaatteet ja miten lääketieteessä voidaan tehdä eettisesti kestäviä valintoja. Lääketieteellinen etiikka voidaan katsoa osaksi bioetiikan alaa. Lääketieteen etiikka sitoo lääkäriä toimimaan ammatissaan eettisesti hyväksyttävien päämäärien puolesta. Kyseessä ei ole sama asia kuin lääkärin ammatin oikeudellinen säätely, sillä lainsäädäntö määrittelee vain eettisen minimin.


title: Lääketieteen etiikka

text: Lääketieteellisessä etiikassa voidaan katsoa olevan kuusi keskeistä käsitettä tai periaatetta:


title: Lääketieteen etiikka

text: Periaatteet voidaan muotoilla eri tavoin, joten usein myös seuraavat käsitteet tulevat esiin:Lääketieteen etiikkaan läheisesti liittyvä ala on "hoitoetiikka".


title: Lääketieteen etiikka

text: Suomen Lääkäriliitto hyväksyi vuonna 2003 seuraavat lääkärin perusarvot:


title: Bugatti Veyron

text: Bugatti Veyron on VW-konsernin omistaman Bugattin urheiluauto, jonka tuotanto ja markkinointi aloitettiin syksyllä 2005. Autoa valmistaa Bugatti Automobiles SAS -yhtiö Molsheimissa, Ranskassa. Auto on nimetty kilpa-autoilija Pierre Veyronin mukaan, joka voitti Bugattilla Le Mansin 24 tunnin ajon vuonna 1939. Sen rajoitettu huippunopeus on 431,1 km/h.


title: Bugatti Veyron

text: Veyronin kehittely alkoi vuonna 1999 konseptimallilla EB 18/4. Se esiteltiin ensimmäisen kerran Tokyo Motor Show'ssa, ja silloinen esittelymalli muistutti melko tarkasti tuotantoon tullutta autoa. Olennainen muutos tapahtui moottorin suhteen. Konseptimallissa oli V18-moottori, kun taas tuotantomallissa on W16-moottori. Auton suunnitteli Volkswagen-konsernin Hartmut Warkuß.


title: Bugatti Veyron

text: Geneven autonäyttelyssä 2001 VW-konsernin silloinen pääjohtaja Ferdinand Piëch ilmoitti Veyronin tuotannon aloittamisesta. Hän lupasi auton olevan historian nopein, voimakkain ja kallein. Autoon sijoitettava W16-moottori oli ensimmäisen kerran esillä Bentley Hunaudières -konseptiautossa. Moottorissa olisi neljä turboahdinta, ja se kehittäisi 1001 hevosvoimaa eli 736 kW:n tehon. Nopeutta autolle luvattiin yli 407 km/h, ja hinnaksi arvioitiin miljoona euroa.


title: Bugatti Veyron

text:
Auton kehittely jatkui koko vuoden 2001, ja loppuvuodesta ilmoitettiin, että auto tulisi tuotantoon vuonna 2003. Matkassa oli kuitenkin monta mutkaa. Auton ajovakaus suurilla nopeuksilla tuotti ongelmia, ja yksi prototyyppi tuhoutui koeajoradalla lehdistöesittelyn aikana. Veyronin tuotanto siirrettiin epämääräiseen tulevaisuuteen. Kehitystyötä johti aiemmin VW:n insinöörinä toiminut ja nyt Bugatista vastannut Wolfgang Schreiber.
Huhtikuussa 2005 Veyronin tuotannon todettiin alkavan saman vuoden loppupuoliskolla ja tulevan saman tien myös markkinointiin. Ongelmat oli voitettu ja riittävä ajovakaus huippunopeuksillakin saavutettu.


title: Bugatti Veyron

text: Autoja on ennen tuotannon aloittamista tilattu muutama kymmenen kappaletta. Mallin kokonaistuotannoksi arvioidaan 300 kappaletta. Jokainen ajoneuvo kootaan ja valmistetaan yksilöllisesti käsityönä. Autossa on käytetty myös VW-konsernin tavallisempien automerkkien osia, joskin hyvin vähäisessä määrin. Molsheimissa Ranskassa rakennettavan superauton lasit on valmistettu Suomessa. Umpikorisen Veyronin valmistus päättyi 2011. Autosta on valmistettu myös yksittäiskappale erikoismalli Bugatti Veyron Pegaso Edition ukrainalaiselle miljonäärille.


title: Bugatti Veyron

text: Yhden auton valmistuskustannuksiksi, projektin kehityskulut huomioon ottaen, on arvioitu noin 2 miljoonaa Englannin puntaa, joten siihen nähden valmistaja myy autoa edullisesti.


title: Bugatti Veyron

text: Veyronissa on saksalaisen Dieter Burmesterin suunnittelemat äänentoistolaitteet.


title: Herbert von Karajan

text: Herbert von Karajan (5. huhtikuuta 1908 Salzburg – 16. heinäkuuta 1989 Anif) oli itävaltalainen kapellimestari. Hän toimi pitkään Berliinin filharmonikkojen ylikapellimestarina.


title: Herbert von Karajan

text: Karajan syntyi aromanialais-kreikkalaistaustaiselle isälle ja Itävaltalaiselle äidille lähellä Salzburgia, jossa hän opiskeli vuosina 1916–1926 Mozarteum-konservatoriossa. Debyyttinsä kapellimestarina hän teki Salzburg-festivaaleilla vuonna 1933. Karajan johti Wienin filharmonikkoja ensi kerran 1934 ja Berliinin filharmonikkoja 1937. Hän solmi levytyssopimuksen Deutsche Grammophon -yhtiön kanssa. Vuosina 1946–1960 Karajan oli läheisessä yhteistyössä lontoolaisen Philharmonia-orkesterin kanssa. Karajan nimitettiin vuonna 1955 elinikäiseksi Berliinin filharmonikkojen ylikapellimestariksi. Hän vieraili orkesterinsa kanssa Suomessa Sibelius-viikolla vuonna 1965.


title: Herbert von Karajan

text: Karajan levytti laajalti erityisesti romantiikan ajan teoksia, joissa hänen kaunis ja siloiteltu orkesterisointinsa on saanut ylistäviä arvioita. Karajan oli suuri Sibeliuksen musiikin puolestapuhuja saksankielisellä alueella.


title: Riboflaviini

text: Riboflaviini eli B-vitamiini (7,8-dimetyyli-10-ribityyli-isoalloksatsiini) on ihmiselle välttämätön vesiliukoinen vitamiini. Sitä tarvitaan aineenvaihdunnassa. Se on välttämätön ihon, kynsien ja hiusten terveydelle sekä yleiselle hyvinvoinnille. Riboflaviinia on solujen hapetus-pelkistysreaktioiden kannalta tärkeissä koentsyymeissä, flaviininukleotideissa. Riboflaviinista käytetään myös nimeä "laktoflaviini".


title: Riboflaviini

text: Riboflaviinia syntetisoivat kaikki vihreät kasvit ja monet mikrobit, ja sitä on kaikissa soluissa, erityisen runsaasti hiivassa. Riboflaviinia tuottavia mikrobeja ovat esimerkiksi homesieniin kuuluva "Ashbya gossypii", hiivasieniin kuuluva "Candida famata" ja Gram-positiivinen bakteeri "Bacillus subtilis". Hyviä riboflaviinin lähteitä ovat maito, juusto, vihreät lehtivihannekset, maksa, hiiva, mantelit ja soijapavut. Ultraviolettisäteily tuhoaa riboflaviinia, siksi maitoa ei pidä säilyttää lasikannussa.


title: Riboflaviini

text: Riboflaviinin kemiallinen kaava on CHNO, moolimassa 376.4 g/mol, sulamispiste 280 °C (hajoaa) ja CAS-numero 83-88-5. Ainetta liukenee veteen 0,01 g/100 ml 25 °C:n lämpötilassa.


title: Riboflaviini

text: Riboflaviinia käytetään myös elintarvikkeiden väriaineena. Sen E-koodi on E 101.


title: Riboflaviini

text: Valtion ravitsemusneuvottelukunnan suositusten mukaan riboflaviinia tulisi saada 0,14 mg/vrk ravinnosta energiana saatua megajoulea kohti eli aikuisilla naisilla noin 1,2–1,3 mg/vrk ja miehillä 1,4–1,6 mg/vrk. Lapsilla ja nuorilla suositus vaihtelee iän mukaan.


title: Riboflaviini

text: Suomessa naiset saavat riboflaviinia keskimäärin 1,7 mg/vrk (0,24 mg/MJ/vrk) ja miehet 2,1 mg/vrk (0,23 mg/MJ/vrk). Suosituksiin verrattuna ravinnosta saadaan ribolfaviinia enimmäkseen riittävästi, mutta osalla väestöä saanti on pienempää kuin keskimääräinen tarve. Ravintoainevalmisteiden käyttö parantaa tilannetta jonkin verran. Suomalaisten tärkein riboflaviinin lähde ovat maitovalmisteet. Riboflaviinia saadaan myös liharuoista ja viljavalmisteista.


title: Phoebe (kuu)

text: Phoebe on Saturnuksen kuu. Sen löysi William Henry Pickering 13. maaliskuuta 1898. Se löytyi valokuvalevyjä hyväksikäyttämällä. Phoebe oli ensimmäinen kuvaamalla löydetty kuu.


title: Phoebe (kuu)

text: Phoebe on saanut nimensä kreikkalaisen mytologian mukaan, tosin joskus siitä käytetään nimitystä Saturn IX. Yli sadan vuoden ajan Phoebea luultiin Saturnuksen uloimmaksi kuuksi, kunnes vuonna 2000 Saturnukselta löytyi vielä kauempia pienempikokoisia kuita kuten Paaliaq, Albiorix, Siarnaq, Tarvos ja Ymir.


title: Phoebe (kuu)

text: Phoebe kiertää vastakkaiseen suuntaan verrattuna planeetan ja muiden kuiden kiertosuuntaan.


title: VVT-i

text: VVT-i () on Toyotan kehittämä järjestelmä auton moottorin imuventtiilien ajoituksen portaattomaan säätämiseen ajotilanteen mukaan. Optimaalisella ajoituksella saadaan aikaiseksi sopivimmat pakokaasujen virtaukset, korkeampi maksimiteho, parempi maksimivääntö laajalla alueella, vähentynyt polttoaineenkulutus ja pienemmät pakokaasupäästöt.


title: VVT-i

text: Muuttuvalla venttiiliajoituksella käyttökelpoista kierroslukualuetta on saatu kasvatettua. VVT-i:n käyttöyksikkö sijaitsee imunokka-akselin päässä ja öljynpaine sille tulee nokka-akselin kautta. Ketjupyörään kiinnitetyn kotelon sisällä on imunokka-akselissa kiinni oleva siipiosa. Se, säätyykö ajoitus aikaisemmalle vai myöhäisemmälle, riippuu siitä kummalle puolen siipiosaa öljynpaine vaikuttaa.


title: Isorokkorokote

text: Isorokkorokote on isorokon torjumiseen tarkoitettu rokote. Rokote sisältää elävää vaccinia-virusta, jonka alkuperä on tuntematon. Alkujaan rokotteen kehitti Edward Jenner käyttämällä lehmärokkovirusta.


title: Isorokkorokote

text: Englannissa pakollisista isorokkorokotuksista luovuttiin 1907. Suomessa pakollisista rokotuksista luovuttiin 1951 ja vapaaehtoisia rokotuksia järjestettiin vielä 1970-luvun lopulle. Viimeinen isorokkoepidemia koettiin Suomessa vuonna 1936.


title: Berndt Leonard Frosterus

text: Berndt Leonard Frosterus (10. heinäkuuta 1808 Siikajoki – 10. helmikuuta 1887 Kärsämäki) oli suomalainen kirkkoherra.


title: Berndt Leonard Frosterus

text: Frosteruksen vanhemmat olivat Siikajoen kappalainen Israel Frosterus (1767–1826) ja Anna Eleonora Stjerncreutz. Hän kävi Oulun triviaalikoulua ja pääsi ylioppilaaksi Turussa 1827. Frosterus vihittiin papiksi Turun hiippakunnassa 1832.


title: Berndt Leonard Frosterus

text: Frosterus oli Lohtajan kirkkoherran apulaisena vuodesta 1832 ja saarnaajana Töysässä vuodesta 1839. Hänet valittiin Kärsämäen kappalaiseksi 1844 ja hän astui tähän virkaan 1847. Frosterus sai varapastorin arvon 1852 ja hänestä tuli Kärsämäen kirkkoherra 1861. Frosterus sai rovastin arvon 1867 ja hän oli vt. lääninrovastina vuodesta 1876 ja vakinaisena lääninrovastina vuodesta 1879.


title: Berndt Leonard Frosterus

text: Frosteruksen teos "Helposti käsitettävä Perustus-Tieto kaikenlaiseen soitantoon" vuodelta 1871 oli ensimmäinen suomenkielinen opas soittamiseen.


title: Berndt Leonard Frosterus

text: Frosterus oli naimiaissa 1837–1885 Charlotta Karolina Elfvingin (k. 1885) kanssa.


title: Berndt Leonard Frosterus

text:
Nimellä "B. L. Routanen":
Nimellä "L. Routanen":


title: Jaakobin paini

text: Jaakobin paini on Vanhan testamentin Ensimmäisen Mooseksen kirjan (1. Moos. 32:23-33) sekä Hoosean kirjan 12. luvussa kuvattu tapahtuma, jossa Jaakob painii koko yön ajan tuntemattoman miehen kanssa voittaen tämän aamun koittaessa. Voitettu mies nimeää Jaakobin uudelleen Isra-Eliksi (hepreaksi "El kamppailee" tai "El hallitsee").


title: Jaakobin paini

text: Jaakob itse luonnehti tapahtunutta: "Minä olen nähnyt Jumalan kasvoista kasvoihin, ja silti olen elossa."


title: Jaakobin paini

text: Jaakob rakensi tuon tapahtuman johdosta alttarin antaen sille nimeksi "El-Elohe-Israel" (1.Moos 33:20), "El, Israelin Jumala".


title: Jaakobin paini

text: Jaakobista tuli Israelin 12 heimon kantaisä. Tilanne tapahtui Jaakobin matkalla takaisin Kaanaaseen, luvattuun maahan. Aihe on saanut suurta suosiota kuvataiteilijoiden keskuudessa ja sen ovat tulkinneet mm. Rembrandt (1659), Gustave Doré (1855), Eugène Delacroix (1861), Alexander Louis Leloir (1865), Léon Bonnat (1876), Gustave Moreau (1878), Paul Gauguin (1888).


title: Jaakobin paini

text: Jaakopinpainiksi kutsutaan nykyisessä kielenkäytössä tilannetta, jossa henkilö joutuu ratkaisemaan suuren sisäisen ristiriidan.


title: Šillinki

text: Šillinki (lyhenne sh. tai š, muinaisyläsaksan "scilling") on useiden maiden valuuttojen nimitys. Nykyisin käytössä olevia tämännimisiä rahayksiköitä ovat Kenian, Ugandan ja Somalian šillinki. Myös Itävallan rahayksikkönä ennen euroon siirtymistä oli šillinki.


title: Šillinki

text: Šillinki () oli käytössä myös Isossa-Britanniassa punnan jakoyksikkönä ennen vuoden 1971 rahauudistusta ("Decimal Day"). Yksi šillinki oli 1/20 puntaa, ja se jakautui 12 penniin (engl. "penny"). Vanhoja yhden ja kahden šillingin kolikoita oli liikkeellä vielä kauan uudistuksen jälkeenkin, jolloin ne olivat 5 ja 10 uuden pennin eli edelleen 1/20 ja 1/10 punnan arvoisia.


title: Šillinki

text: Sana "šillinki" on samaa juurta kuin suomen kielen "killinki". Ruotsissa killinki () oli rahayksikkö, arvoltaan 1/48 taalaria. Sana "killinki" esiintyy edelleen puhekielessä: "Sinne meni viimeinenkin killinki."


title: Gaius

text: Gaius tai Caius tarkoittaa seuraavia:


title: Gaius (lainoppinut)

text: Gaius oli roomalainen lainoppinut. Hänen koko nimeään ei tunneta, Gaius on pelkkä praenomen.


title: Gaius (lainoppinut)

text: Gaius eli Hadrianuksen, Antoninus Piuksen, Marcus Aureliuksen ja Commoduksen aikana. Hänen teoksensa on kirjoitettu vuosien 130 ja 180 välillä, jolloin Rooman valtakunta oli vauraimmillaan ja sen hallinto parhaimmillaan. Hänen pääteoksensa on vuonna 161 kirjoitettu roomalaisen oikeuden oppikirja "Institutionum commentarii IV". Se on osa neliosaista "Institutiones"-teosta, joka on ainoa kokonaisena säilynyt klassisen roomalaisen juristerian teos. Se löydettiin Veronasta vuonna 1816.


title: Veri-aivoeste

text: Veri-aivoeste tai aivo-verieste on fyysinen este, joka säätelee erilaisten aineiden pääsyä verenkierrosta aivosoluihin. Tarkoituksena on estää haitallisten aineiden pääsy keskushermostoon. Veri-aivoeste suojelee keskushermoston hermoja ja verisuonistoa muun muassa tulehduksilta. Veri-aivoeste tunnetaan yleisesti myös lyhenteellä BBB (Blood-Brain Barrier).


title: Veri-aivoeste

text: Kapillaarit eli hiussuonet ovat pienimpiä verisuonia, joiden seinämä koostuu ainoastaan endoteelista ja tyvikalvosta. Endoteelissa on pieniä rakoja endoteelisolujen välissä. Näiden rakojen välistä muun muassa ravinteet ja lääkeaineet voivat imeytyä verenkiertoon ja poistua verenkierrosta, jolloin ne leviävät kaikkialle elimistöön. Aivoissa nämä endoteelisolut ovat paljon tiheämmässä ja tiukkasidoksisempia kuin muualla elimistössä, ja muodostavat veri-aivoesteen yhdessä astrosyyttien ulokkeiden kanssa. Veri-aivoeste estää monien aineiden pääsyn keskushermostoon.


title: Veri-aivoeste

text: Veri-aivoesteen läpäisevät mm. rasvaliukoiset, riittävän pienikokoiset molekyylit (mm. monet rasvat, steroidit, nikotiini, kofeiini), etanoli sekä erilaisten kuljetusjärjestelmien avulla mm. sokerit ja eräät aminohapot. Lisäksi valkosolut pääsevät läpi, mutta punasolut eivät pääse. Happi ja hiilidioksidi ovat pienikokoisia molekyylejä ja läpäisevät helposti veri-aivoesteen.


title: Veri-aivoeste

text: Monet lääkkeet eivät läpäise veri-aivoestettä, jolloin ne eivät vaikuta keskushermostossa. Joidenkin keskushermostosairauksien hoitaminen on tämän vuoksi vaikeaa, kuten mm. kasvaimien hoitaminen, koska monet kemoterapialääkkeet eivät suuren kokonsa vuoksi läpäise veri-aivoestettä. Esimerkiksi dopamiinia ei voida käyttää Parkinsonin taudin hoidossa, koska se ei läpäise veri-aivoestettä, mutta sen esiaste, levodopa (L-dopa) läpäisee. Veri-aivoeste ei päästä läpi monia elimistön hormoneja.


title: Veri-aivoeste

text: Monet tekijät, kuten sairaudet, voivat vaikuttaa veri-aivoesteen läpäisevyyteen. Läpäisevyys voi lisääntyä mm. kasvaimien, korkean verenpaineen, tulehduksen, MS-taudin, vamman, iskemian (paikallinen hapenpuute) tai radioaktiivisen säteilyn vuoksi. Alkoholisteilla läpäisevyys saattaa olla lisääntynyt. Vastasyntyneillä veri-aivoeste on täysin kehittynyt, vaikka vielä ennen vuoden 2010 tutkimuksia luultiin toisin. Läpäisevyydessä on myös yksilöllisiä eroja.


title: Veri-aivoeste

text: Professori Kullervo Hynynen on kehittänyt Kanadassa Sunnybrook-tutkimuslaitoksessa työryhmineen menetelmän, jolla veri-aivoeste voidaan poistaa tilapäisesti.


title: Veri-aivoeste

text: Veri-aivoeste suojaa keskushermostoa tehokkaasti, mutta täysin aukoton se ei ole. Aivoissa on aivokammioita III ja IV reunustamassa ns. sirkumventrikulaarisia elimiä, joista veri-aivoeste puuttuu tai on heikko. Monet näistä aivokeskuksista osallistuvat elimistön hormonipitoisuuksien mittaamiseen ja säätelyyn, mikä ei onnistuisi, jos veri-aivoeste estäisi hormonien läpipääsyn. Näistä esimerkiksi käpylisäke tuottaa melatoniinia öisin ja säätelee näin uni-valve -rytmiä.


title: Veri-aivoeste

text: Leukojen ja hampaiden alueelta kulkee läpättömiä laskimoita keskushermostoon veri-aivoesteen ohi. Näin ollen oraalialueen infektiot voivat teoriassa päästä suoraan keskushermostoon. On jopa esitetty epäilyjä, että osalla MS-potilaista tämä olisi ollut patogeenien (sairaudenaiheuttajien) reitti keskushermostoon.


title: Saint Louis

text: Saint Louis (yleisesti St. Louis; lausutaan englantilaisittain [] tai [], ranskalaisittain []) on kaupunki Missourin osavaltiossa Yhdysvalloissa. Se sijaitsee pohjoisesta virtaavan Mississippin ja lännestä työntyvän Missourijoen yhtymäkohdassa niin, että metropolialueen itäinen puoli kuuluu Illinoisin osavaltioon. Missourijoen eteläpuolella Saint Louisin kohdalla Mississippiin laskevat myös River Des Peres- ja Meramecjoet.


title: Saint Louis

text: Kaupungin nimi on ranskaa ja se voidaan ääntää englantilaisittain tai ranskalaisittain. Kaupunki on saanut todennäköisesti nimensä Ranskan kuninkaan Ludvig IX:n mukaan. Ranskalaiset perustivat sen vuonna 1764, ja Yhdysvalloille se siirtyi Louisianan oston yhteydessä. Alkuun se kehittyi viimeisenä kaupunkina ennen uusia läntisiä rajaseutuja. Sittemmin siitä on tullut merkittävä teollisuuskaupunki.


title: Saint Louis

text: Amerikansuomalaisten siirtolaisten keskuudessa kaupunkia on kutsuttu nimellä ”Lousi” tai ”Loussi”. Nimet ovat tuttuja esimerkiksi Hiski Salomaan lauluista.


title: Saint Louis

text: St. Louisin ympäristön ensimmäisiä asukkaita olivat Mississippin kulttuurin kummunrakentajat. Ne hävisivät Euroopan keskiajan aikana ja jättivät jälkeensä suuria kumpuja, joista St. Louis sai varhaisen lempinimensä, "Mound City". Mississippin vastarannalla sijaitseekin suuri Cahokian muinaiskaupunki.


title: Saint Louis

text: Ensimmäiset valkoiset, jotka kiinnittivät paikkaan huomiota, olivat pohjoista reittiä Mississippille vaeltaneet ranskalaiset Louis Jolliet ja Jacques Marquette 1673. Robert Cavelier de La Salle vaati koko jokilaaksoa Ranskalle viisi vuotta myöhemmin. Vuonna 1703 paikalle perustettiin katolinen lähetysasema. Pierre Laclède perusti espanjalaisten alueelle 1764 poikapuolensa René Auguste Chouteaun kanssa pienen kauppa-aseman, joka sai nimekseen Saint Louis Ludvig IX:n mukaan.


title: Saint Louis

text: Vuonna 1763 seitsenvuotisen sodan päätteeksi solmitun rauhan ehtojen mukaan Ranska luovutti Englannille Mississippin itäpuolen, minkä seurauksena monet ranskalaiset muuttivat joen länsipuolelle, St. Louisiin. Kaupunki luovutettiin Ranskalle 1800, mutta Louisianan oston seurauksena 1803 se siirtyi Yhdysvalloille. Maaliskuussa 1804 Thomas Jeffersonin ollessa Yhdysvaltain presidenttinä Saint Louisissa vietettiin juhlallista "Kolmen lipun päivää". Ensin laskettiin Espanjan lippu ja nostettiin Ranskan lippu, joka vielä laskettiin Yhdysvaltain lipun tieltä. Virallisesti Saint Louisin kaupunki ei siis koskaan ole ollut Englannin vallan alaisena.


title: Saint Louis

text: Lewisin ja Clarkin tutkimusretki lähti 1804 Saint Louisista tutkimaan Yhdysvaltain luoteisosia. Kaupunki oli tuolloin kasvanut Yhdysvaltain turkiskaupan keskukseksi, ja siellä oli noin tuhat asukasta. Retkikunta saapui pari vuotta myöhemmin takaisin St. Louisiin, josta tutkimusmatkailijoiden ja turkismetsästäjien viimeinen etappi ennen tutkimattomia alueita. Kaupunki on tunnettu myöhemmin nimellä ”Portti länteen”. St. Louisista tuli Louisianan territorion pääkaupunki 1805 ja Missourin territorion 1812.


title: Saint Louis

text: Ensimmäinen höyrylaiva saapui St. Louisiin 1817, ja kaupungista kehittyi merkittävä jokisatama. St. Louisissa pidettiin Missourin perustuslakikokous, mutta Missourin saatua 1821 osavaltion oikeudet, St. Louisia ei valittu kuitenkaan osavaltion pääkaupungiksi. Kaupunginoikeudet St. Louis sai 1822.


title: Saint Louis

text: Kaupunkia koetteli 1849 koleraepidemia ja samana vuonna laaja tulipalo tuhosi suuren osan kaupunkia sekä osan höyrylaivastosta. Tulipalo oli lähtenyt höyrylaivan räjähdettyä satamassa. Vain kaksi historiallista rakennusta säilyi St. Louisin keskustassa. St. Louisissa nähtiin yksi Yhdysvaltain sisällissodan käynnistäneistä tapahtumista, kun orja Dred Scottin tapaus käynnistyi kaupungissa 1847. Kymmenen vuotta myöhemmin korkein oikeus kielsi Scottin vapauden. Itse sota ei kovin pahasti koetellut St. Louisia. Missouri oli kuitenkin nimellisesti orjavaltio, vaikka se pysyikin pohjoisvaltioissa. St. Louisin talous kuitenkin kärsi, sillä kaupankäynti etelään tyrehtyi.


title: Saint Louis

text: St. Louis selviytyi nopeasti sodasta, ja vaikka vesiliikenne rapistui niin kaupunkiin saapuneen rautatien ansiosta St. Louis säilytti asemansa merkittävänä liikenteen solmukohtana. Kaupunkiin kehittyi 1800-luvun puolivälin jälkeen merkittävää panimo-, tekstiili- ja metalliteollisuutta. Kaupunkia rikastuttivat muun muassa Budweiser-olut ja Purina Mills -yritys. Yhdysvalloissa julistettiin 1890-luvulla, että viimeisetkin tutkimattomat seudut on kartoitettu. Koska St. Louis oli ollut tärkeässä asemassa lännen tutkimisessa, sille sijoitettiin vuoden 1904 maailmannäyttely. Samana vuonna kaupungissa järjestettiin kesäolympialaiset. Kaupungista tuli näin käytännössä kansainvälinen suurkaupunki, ja siellä kävi maailmannäyttelyn aikana 20 miljoonaa ihmistä.


title: Saint Louis

text: Ensimmäisen maailmansodan alkaessa St. Louis oli maailman suurin oluen, uunien ja kenkien tuottaja. Monipuolisen teollisuuden ansiosta kaupunki selviytyi hyvin sota- ja lama-ajasta. Kaupungin väkiluku oli ollut selvässä kasvussa 1800-luvun lopulla ja 1900-luvun lopulla. Toisen maailmansodan aikana se notkahti hieman mutta lähti sitten jälleen nousuun. Vuonna 1950 kaupungissa oli noin 850 000 asukasta. St. Louisissakin käynnistyi tämän jälkeen monen Yhdysvaltain suurkaupungin tavoin väestön muutto esikaupunkialueille ja väkiluku lähti selvään laskuun. Vuonna 2000 asukkaita oli enää kaksi viidesosaa huippulukemista ja suurin piirtein yhtä paljon kuin 1880-luvulla.


title: Saint Louis

text: Tuhoisia tornadoja sattuu seudulla useahkosti, pahin vuonna 1896, jolloin kuoli yli 400 henkeä, loukkaantui yli tuhat, ja koko infrastruktuuri vaurioitui pahasti. Muita ihmishenkiä vaatineita tornadovuosia olivat 1871, 1890, 1904, 1927 ja 1959. Mississippin tulva 1993 oli alakaupungissa huomattavan tuhoisa. Vuoden 1993 tulva aiheutti noin 10 miljardin dollarin vahingot.


title: Saint Louis

text: Vanhojen ongelmien rinnalle on kaupunkiin tullut vakava ilmansaasteongelma. Jo 1930-luvulla lämmitykseen käytetty pehmeä hiili toi ilmansaasteet otsikoihin – marraskuussa 1939 savu pilasi näkyvyyttä niin että liikenne vaarantui. Nykyisin teollisuus ja autot ovat pahimpia saastuttajia. Autojen pakokaasumittaukset ovatkin tulleet pakollisiksi eräissä metropolin piirikunnissa. Lisäksi lähiseudun maatalousmaan pintamultakerros on ohentunut ja joki rehevöitynyt liiallisen lannoituksen vuoksi. Torjunta-aineiden käytön aiheuttama myrkytys- ja allergiariski on suunnannut tehoviljelyä geenimuuntelun suuntaan kuten muuallakin Yhdysvaltain viljelysseuduilla. Saint Louisin kemianteollisuus on joutunut ottamaan myös ympäristönäkökohtia huomioon.


title: Saint Louis

text: Saint Louis on pystynyt vastaamaan ongelmiin, joita monet muut suuremmat kaupungit ovat kärsineet muuttoaallon seurauksena. Kaupunki on pystynyt 1900-luvun lopulla houkuttelemaan monia merkittäviä yrityksiä, kehittämään koululaitosta ja modernisoimaan kaupunkikuvaa.


title: Saint Louis

text: Strategisesti merkittävänä solmukohtana ajatellen lännen asuttamista Saint Louis kasvoi nopeasti. Varsinkin 1800-luvulla saapui runsaasti siirtoväkeä Euroopasta, erityisesti Italiasta, Venäjältä, Saksasta ja Böömistä sekä Irlannista, jossa oli kärsitty nälänhätää perunasatojen epäonnistuttua. Saint Louis on yhden lempinimensä mukaan "Portti länteen", sen kautta kulki miljoonittain väkeä Kalifornian kultamaille.


title: Saint Louis

text: Nykyään Boeingiin kuuluva McDonnellin lentokonetehdas sijaitsee St. Louisissa. Tehdas on tuottanut vain sotilaslentokoneita. Charles Lindberghin Atlantin ylilennon sponsoreista merkittävimmät olivat St.Louisin liikemiehiä, ja siksi hänen koneensa nimi oli Spirit of St. Louis. Detroitissa syntynyt Lindbergh lensi ensimmäisenä maailmassa yksin välilaskuitta Atlantin yli vuonna 1927. Fentonin esikaupunkialueella on DaimlerChrysler-yhtiön autotehdas, joka valmistaa pakettiautoja. General Motorsilla on tehdas Wentzvillessä ja Fordilla Hazelwoodissa. Kaupungissa valmistetaan myös junanvaunuja.


title: Saint Louis

text: Kemianteollisuutta on runsaasti. Tyco-yhtymällä on edelleen toimintaa Hazelwoodin esikaupungin liepeillä. Tämä yhtymä toimi aiemmin nimellä Mallingkrodt Company, ja se rikasti uraania ensimmäisiä atomipommeja varten. Vielä suurempi, kansainvälinen Monsanto tekee yhteistyötä Washington University in St. Louisin kanssa. Yhtiö on kehittänyt muun muassa sakariinin, Agent Orange -kasvimyrkyn ja Roundup-rikkaruohomyrkyn, jota käytetään runsaasti Suomenkin maataloudessa. Kaupungin elintarviketeollisuus on menestynyt. Panimoalan yritys Anheuser-Busch on lähtöisin Saint Louisista ja sen päämaja on edelleen siellä. Anheuser-Busch on alan kolmanneksi suurin yritys maailmassa.


title: Saint Louis

text: Saint Louisin pankkitoiminta on nykyään yleisamerikkalaisessa omistuksessa.


title: Saint Louis

text: Ensimmäinen höyrylaiva nimeltään Zebulon M. Pike saapui Saint Louisin satamaan 27. heinäkuuta 1817, ja jo vuoteen 1850 mennessä kaupunki oli suurin Pittsburghista länteen. Tonniston mukaan satama oli koko Yhdysvaltain toiseksi suurin New Yorkin jälkeen. Joet ovat yhä purjehduskelpoisia myös kaupungista ylävirtaan.


title: Saint Louis

text: Missourin osavaltion maantieliikenteen keskus on Kansas City, mutta suuria valtateitä kulkee myös Saint Louisin kautta:


title: Saint Louis

text: Teiden luokitusjärjestelmä muutettiin Yhdysvalloissa perusteellisesti vuonna 1985. Siihen asti kuuluisa Valtatie 66 Chicagosta Santa Monicaan Kaliforniaan kulki Saint Louisin kautta. Valtatie on kirvoittanut paljon taidetta ja viihdettä. Alun perin Bobby Troupin vuonna 1946 säveltämä iskelmä Route 66 kertoo tästä valtaväylästä. Kappaleesta on lukuisia kuuluisia versioita, jopa Jussi Raittisen suomalaisversio.


title: Saint Louis

text: Rautateitä Saint Louisista lähtee kuuteen suuntaan. Eads Bridge, ensimmäinen rautatiesilta Mississippijoen yli, valmistui 1874. Kaupungin lentoliikenteen tarpeita hoitaa Lambert-St Louisin kansainvälinen lentokenttä, jonka kautta kulkee vuosittain yli 20 miljoonaa matkustajaa.


title: Saint Louis

text: Kaupungin väkiluku oli vuoden 2013 väestönlaskennan mukaan 318 416, ja koko metropolialueen 2,8 miljoonaa. Ydinkaupunki on pienenemässä väestön muuttaessa esikaupunkeihin – osin alhaisemman verotuksen toivossa. On huomattava, että kaupunkilaiset vuonna 1876 juuri verotukseen vedoten valitsivat itsenäisyyden suhteessa ympäröivään maatalousvaltaiseen Saint Louis Countyn piirikuntaan. Alakaupunkia on ryhdytty restauroimaan 2000-luvulla, mikä näyttäisi jarruttavan muuttoliikettä kantakaupungista.


title: Saint Louis

text: Saint Louisin metropolialueeseen luetaan niin sanotun itsenäisen Saint Louisin kaupungin (Independent City of Saint Louis) ja Saint Louisin piirikunnan lisäksi Missourin puolelta merkittävät Saint Charlesin, Jeffersonin ja Franklinin esikaupunkimaiset piirikunnat sekä asukasmäärältään vähäisemmät Lincoln ja Warren. Illinoisin puolelta metropolialueseen luetaan suuret Madison ja Saint Clair -nimiset asuinalueet sekä pienemmät Clinton, Monroe ja Jersey. Piirikuntien nimitykset kuvastavat Yhdysvaltain presidenttien nauttimaa korkeaa arvovaltaa seudulla. Väestönlaskenta arvioi valkoihoisten osuudeksi kantakaupungissa 43,8 %, afroamerikkalaisten 51,2 %, aasialaisperäisiä ja latinoja molempia lienee noin kaksi prosenttia. Lapsia laskettiin olevan 25,4 %, ja virallisen köyhyysrajan alapuolella 24,6 % väestöstä.


title: Saint Louis

text: Kaupungin keski- ja pohjoisosiin on painottunut sosiaalisia ongelmia ja rikollisuutta. Vuonna 2002 laskettiin tehdyn 111 henkirikosta ja 7 059 ryöstöä, mikä on Yhdysvaltainkin mittakaavassa paljon. Kaupungin työntekijöille on taattu 1. heinäkuuta 2005 alkaen perheineen oikeus maksuttomaan terveydenhuoltoon, minkä on pelätty rasittavan kaupungin taloutta. Oikeus on myönnetty myös homo- ja lesbopareille.


title: Saint Louis

text: Saint Louisissa on suuri demokraattipuolueen kannatuspohja, mutta kaksissa viime presidentinvaaleissa republikaanit ovat onnistuneet saamaan Missourin osavaltion valitsijamiehet, minkä arvellaan pitkälti johtuvan perinteisen teollisuuden taantumisesta. Itäpuolinen Illinois vaikuttaa olevan vankasti demokraattien käsissä.


title: Saint Louis

text: Saint Louisin oppilaitostarjonta on huomattavan monipuolinen:Kaupungissa on kaksi merkittävää katolista katedraalia. Saint Louisin katolisuudella on siis merkittävä asema, vaikka kaupunki onkin luterilaisuuden tärkeimpiä tyyssijoja Yhdysvalloissa. On uusklassiseen tyyliin rakennettu Vanha katedraali, joka oli ensin Saint Louisin arkkihiippakunnan piispanistuimena. Sen virallinen nimi on Basilica of St. Louis IX, King of France. Basilikan arvon Vanha katedraali sai paavi Johannes XXIII:lta vuonna 1961. Toinen merkittävä kohde on uusromaanis-bysanttilaiseen tyyliin 1900-luvun alussa rakennettu Uusi katedraali. Se on virallisesti nimeltään Cathedral Basilica of Saint Louis. Sen mosaiikki on huomattava. Paavi Johannes Paavali II antoi Uudelle katedraalille pienemmän basilikan arvon vuonna 1997.


title: Saint Louis

text: Kapteeni James B. Eads suunnitteli ja rakennutti 1874 Mississippin yli kulkevan yhdistetyn rautatie- ja maantiesillan, jonka nimeksi tuli Eads Bridge. Siltarummut tehtiin ilmatäytteisiksi. Tämän vuoksi monet työntekijät joutuivat työskentelemään fyysisen paineen alaisina – ja ulos tullessaan sairastuivat sukeltajantautia muistuttavaan sairauteen. Peräti kolmetoista työmiestä menehtyi.


title: Saint Louis

text: Arkkitehti Louis Sullivanin suunnittelema kymmenkerroksinen Wainwright Building vuodelta 1891 toimii yhä liike- ja toimistorakennuksena. Arkkitehti Eero Saarisen suunnittelema kaari Gateway Arch, viralliselta nimeltään Jefferson National Expansion Memorial, on kaupungin keskeinen maamerkki. Grand Boulevardin varrella on monia merkittäviä rakennuksia, erityisesti teattereita. Fox-Theatre on vastikään restauroitu, sillä on bysanttilainen fasadi itämaisin koristeluin. Powell Symphony Hall on Saint Louisin sinfoniaorkesterin kotiareena; orkesteri on perustettu jo vuonna 1880.


title: Saint Louis

text: Pruitt-Igoen sodanjälkeinen asutusprojekti on tyyppiesimerkki epäonnistuneesta kaupunkisuunnittelusta. Toisen maailmansodan jälkeinen asuntopula oli huutava. World Trade Centerin tuleva suunnittelija, arkkitehti Minoru Yamasaki, laati vuonna 1951 piirustukset peräti 33:lle yksitoistakerroksiselle rakennukselle. Projekti toteutettiin, mutta sen muututtua valtavaksi slummiksi koko komeus päätettiin tuhota vuonna 1972. Hopi-intiaanien elämänviisaudesta kumpuava Godfrey Reggion dokumenttielokuva "Koyaanisqatsi: Life Out of Balance" vuodelta 1982 kertoo projektin tuhosta. Projektin päättymistä pidetään toisaalta yhtenä postmodernismin ajan alkuhetkistä.


title: Saint Louis

text: Jokirannassa on kaupungin perustajan maihinnousupaikka Laclede's Landing. Siellä on runsaasti huvituksia, kuten hotelleja ja ravintoloita. Alakaupungin restaurointisuunnitelmaan kuuluu 2007 valmistuva The Bottle District, josta tulee viihdekeskus. Toisaalta saman alueen arvokkaana pidetty vanha postitalo sai väistyä pysäköintitalon tieltä.


title: Saint Louis

text: Nikola Tesla esitti yleisölle Saint Louisissa ensimmäisen julkisen radiolähetyksen vuonna 1893. Nykyään kaupungissa toimii jopa kunnallinen radioasema. Lukuisat paikalliset televisioasemat ovat vähentäneet radion merkitystä. Myös valtakunnallisilla televisioyhtiöillä kuten NBC:llä ja ABC:llä on kaupungissa omat täysimittaiset toimituksensa.


title: Saint Louis

text: Vuodesta 1878 alkaen on kaupungissa julkaistu päivittäisiä sanomalehtiä. Niistä ensimmäinen on nimeltään Saint Louis Post-Dispatch, ja sen aloitti kuuluisa unkarilaissyntyinen Joseph Pulitzer. Lehti siirtyi Pulitzerin suvulta Lee Enterprises -kustannusyhtiölle vuonna 2005. Lehden linjaa pidetään liberaalina, ja se on edelleen kaupungin valtalehti. Päivittäisiä sanomalehtiä ilmestyy vähemmän kuin takavuosina. Huippuaikana vuonna 1900 kaupungissa ilmestyi viisikin paikallista sanomalehteä, näiden joukossa saksankielinen Westliche Post.


title: Saint Louis

text: Vuonna 1904 kaupungissa pidettiin maailmannäyttely Louisiana Purchase Exposition. Se nimettiin sata vuotta aikaisemmin onnistuneen Keskilännen oston kunniaksi. Näyttely oli tavattoman laaja, ja se tuotti tiettävästi järjestäjilleen voittoa. Esillä oli 43 osavaltion ja 62 ulkomaan osastot. Yksittäisiä rakennelmia oli yli 1 500, ja niitä oli yhdistämässä 120 kilometriä kävelyteitä ja katuja. Ragtimemusiikkia kuultiin ajan hengen mukaisesti. Myyntikojuissa tarjoiltiin hampurilaisia, hotdogeja, ja jäätelötötteröitä. Maailmannäyttelyllä olikin huomattava vaikutus pikaruoan ekspansioon.


title: Saint Louis

text: Saint Louisissa pidettiin vuonna 1904 kesäolympialaiset, historian ensimmäiset Euroopan ulkopuolella.


title: Saint Louis

text: Tenniksen ammattilainen Jimmy Connors, yleisurheilija Jackie Joyner-Kersee ja ammattinyrkkeilijä Archie Moore ovat kotoisin Saint Louisista.


title: Saint Louis

text: Kaupungissa sijaitsee kuuluisa keilailumuseo. Saint Louis emännöi Naisten kansallista koripallon lopputurnausta 2009.Monet Saint Louisin kasvatit ovat niittäneet mainetta julkisuudessa. Erityisesti kaupunki on jatkuva musiikin lähde monikulttuurisuutensa vuoksi.


title: Saint Louis

text: Kenraali William Tecumseh Sherman oli sisällissodassa poltetun maan taktiikasta kritisoitu unionin strateginen johtaja. Niin ikään sisällissodassa mainetta luonut kenraali, republikaani Ulysses S. Grant valittiin Yhdysvaltain 18. presidentiksi. Onpa nykyinen Saint Louisin pormestari Francis G. Slay myös "oman kaupungin poikia".


title: Saint Louis

text: Joséphine Baker, afroamerikkalainen tanssija ja laulaja, loi uransa pääosin Euroopassa.


title: Saint Louis

text: Chuck Berry oli maailmanlaajuisesti huomattava rock and roll -muusikko, kitaristi ja lauluntekijä. Trumpetisti Miles Davis oli jazzmusiikin alalla tunnettu nimi. Jazzmuusikko Charlie Parkerin instrumenttina oli saksofoni. Scott Joplin oli puolestaan kaikkien aikojen kuuluisin ragtimea kehittänyt muusikko.


title: Saint Louis

text: Ike Turner on erinomainen pianisti ja kitaristi, ja hän on kehittänyt boogie woogieta rock and rollin suuntaan. Erityisesti hänen lahjansa ovat tulleet esiin tuottajana. Tina Turner, Ike Turnerin puoliso, on erityisen tuottelias rocklaulaja.


title: Saint Louis

text: Itäisistä kaupunginosista on noussut countrymusiikin vaikuttajia kuten Uncle Tupelo ja The Bottle Rockets. Kaupunkia on alettu arvostaa myös rapin ja hip hopin aloilla sellaisten tekijöiden vuoksi kuin Nelly, Saint Lunatics, Murphy Lee, Chingy ja J-Kwon.


title: Saint Louis

text: T. S. Eliot, alun perin lyyrikko, sittemmin ja näytelmä- ja esseekirjailija, sai kirjallisuuden Nobel-palkinnon vuonna 1948. Eugene Field oli lastenkirjailija, joka tunnettiin kirkkaiden värien ihailijana. Tennessee Williams, joka eli vain osan lapsuuttaan Saint Louisissa, tunnetaan Amerikan kirjallisuudessa eteläisestä aksentistaan. Hänellä on eräänlainen kovan onnen leima.


title: Saint Louis

text: Judy Garland oli lapsitähti sekä myöhemmin Hollywoodin musikaaleissa lauluosissa. Betty Grable, laulutaitoinen näyttelijä, aloitti uransa jo 13-vuotiaana ja esiintyi Toisen maailmansodan aikana viihdytysjoukoissa. Hän esiintyi myös vähäpukeisissa osissa. Virginia Mayo, vaudevilletähti ja elokuvanäyttelijä, toimi myös televisiossa yhdessä Danny Kayen kanssa sekä teki musikaaleja. Koomisista rooleistaan tunnettu Shelley Winters voitti sivuosaoscarit vuosina 1960 ja 1966.


title: Saint Louis

text: Kevin Kline palkittiin 1988 parhaasta sivuosasta Monty Python-henkisessä elokuvassa Kala nimeltä Wanda ("A Fish called Wanda"). Annie Wersching esittää FBI-agenttia tunnetussa Golden Globe ja Emmy palkitussa toiminta- ja draamasarjassa 24.


title: Saint Louis

text: Ystävyyskaupungeilla voi olla merkitystä kriisitilanteissa, mutta jatkuvampaa merkitystä niillä on kulttuurivaihdossa. Saint Louisilla on virallisesti yksitoista ystävyyskaupunkia (Sister Cities International):


title: Galatia

text: Galatia () on entinen kreikkalainen maakunta Vähässä-Aasiassa eli nykyisessä Turkissa nykyisen Ankaran kaupungin ympärillä. Maakunta on saanut nimensä sinne noin vuonna 278 eaa. siirtyneistä kelteistä.


title: Galatia

text: Aleksanteri Suuren valtakunta hajosi hänen kuolemansa jälkeen useaan osaan. Aleksanterin sotapäällikkö Lysimakhos hallitsi Traakiassa kuolemaansa vuonna 281 eaa. asti. Pohjoisesta tulleet keltit murtautuivat Lysimakhoksen kuningaskunnan rippeiden läpi. Keltit hyökkäsivät muun muassa Kreikkaan, jossa heidät kukistettiin Delfoin edustalla vuonna 279 eaa. Osa kelteistä asettui Traakiaan ja he perustivat Tyliksen kuningaskunnan. Tämä kuningaskunta hajosi kuitenkin noin vuonna 212 eaa.


title: Galatia

text: Osa kelteistä siirtyi Vähään-Aasiaan johtajansa Lutariuksen tai Leonnoriuksen johdolla vuonna 278 eaa. Osa heistä saapui Bithynian Nikomedeen pyynnöstä. Nikomedes käytti kelttejä sodassaan vallanhavittelijaa Zipoetestä vastaan. Keltit hyökkäsivät kuitenkin Vähän-Aasian kreikkalaisia kaupunkeja vastaan. Vähään-Aasiaan muutti kokonaisia kelttiheimoja ("tolistoagii", "tectosages" ja "trocmi"). Aluksi keltit elivät ryöstelemällä kaupunkeja ympäri Vähää-Aasiaa. Useat hallitsijat joutuivat pakon edessä maksamaan suuria lunnaita päästäkseen heistä eroon. Seleukidit yrittivät kukistaa keltit, koska he pitivät Vähää-Aasiaa osana omaa aluettaan. Antiokhos I kukistikin keltit taistelussa, joka käytiin joskus vuoden 270 eaa. paikkeilla. Keltit eivät kuitenkaan kukistuneet vaan jatkoivat toimintaansa. Keltit toimivat myös palkkasotilaina eri hellenististen hallitsijoiden armeijoissa.


title: Galatia

text: Keltit kukisti perusteellisesti Pergamonin kuningas Attalos I. Keltit asettuivat sen jälkeen Fryygian pohjoisosaan, joka sai nimekseen Galatia kelttien mukaan. Galatiaan asetuttuaan keltit pitivät vielä kiinni entisistä heimoryhmittymistään. Vasta 100-luvulla galatialaisten yläluokka alkoi hellenisoitua.


title: Galilea

text: Galilea (lat. "Galileia", hepreaksi "hagalil" הגליל, arabiaksi "al-Jaleel" الجليل) on alue pohjoisessa Israelissa Jordan-joen länsipuolella. Galileaan kuuluu suuri osa Pohjoisesta hallintoalueesta ja Haifan hallintoalueesta. Perinteisesti Galilea on jaettu Ylä-Galileaan (hepr. גליל עליון "Galil Elyon"), Ala-Galileaan (hepr. גליל תחתון "Galil Tahton"), ja Länsi-Galileaan (hepr. גליל מערבי "Galil Ma'aravi").


title: Galilea

text: Alueen asukkaita galilealaisia halveksittiin aiemmin heidän sekarotuisuutensa ja kielimurteensa takia. Jeesus tunnetaan galilealaisena.


title: Galilea

text: Suurin osa Galileasta on kivistä maastoa, 500–700 metrin korkeudessa. Alueella on useita korkeita vuoria, mukaan lukien Taaborin vuori ja Har Meron, joiden lämpötilat ovat suhteellisen matalia ja sademäärät suuria. Tämän ilmaston seurauksena kasvillisuus ja eläimistö kukoistavat ja monet linnut muuttavat vuosittain viileämmästä ilmastosta Afrikkaan ja takaisin Hula-Jordanin käytävää pitkin. Virrat ja vesiputoukset, jälkimmäiset erityisesti Ylä-Galileassa, yhdessä laajojen vihreiden kenttien, värikkäiden villikukkien ja monien raamatullisesti tärkeiden kaupunkien kanssa tekevät alueesta suositun turistikohteen.


title: Galilea

text: Johtuen suurista sademääristä (900–1200 mm), leudosta ilmastosta ja korkeista vuorista (Har Meronin vuori 1 000–1 208 metriä merenpinnasta), Ylä-Galilean alueella on erityistä kasvillisuutta ja eläimistöä: okakataja ("Juniperus oxycedrus"), libanoninsetri ("Cedrus libani"), joka kasvaa pienessä metsikössä Har Meronin vuorella, syklaamit, pionit ja turkinalppiruusu ("Rhododendron ponticum"), joka joskus esiintyy Har Meronilla.


title: Kuva

text:
Kuva on näköaistin tai tuntoaistin avulla havaittava kaksi- tai kolmiulotteinen esitys. Sen havaitsemiseen käytetään silmiä, joiden kautta kuvan sisältämä visuaalinen informaatio välittyy aivoihin, jossa katsoja tulkitsee sen itselleen ymmärrettäväksi kokonaisuudeksi.
Kuva on tarkasteltavaksi ja viestiksi tarkoitettu näkyvä muodostelma. Se on tehty jostain materiaalista ja se on rajattu, joten se voidaan kopioida.


title: Kuva

text: Kuvaa verrataan joskus sanaan ja kieleen. Kuva on sekä taiteen että viestinnän kieli.


title: Kuva

text: Visuaalinen tarkoittaa jotain näköaistiin liittyvää tai kuvallista. Visuaalinen kulttuuri on kuviin liittyvää kulttuuria. Visuaalinen viestintä on kuvallista viestintää.


title: Kuva

text: Visuaalista pohditaan usein vertaamalla visuaalista ja verbaalista eli kuvaa ja sanaa, niiden eroja ja yhtäläisyyksiä. Perinteisesti kristillisen kulttuurin arvostama media on ennen kaikkea sana. Esimerkiksi Johanneksen evankeliumin alussa sanotaan "Alussa oli Sana. Sana oli Jumalan luona, ja Sana oli Jumala." Toisaalta esimerkiksi taidemaalari Leonardo da Vinci kärjisti johtopäätöksenään, että kuva edustaa totuutta, kun taas sana liittyy valheeseen ja kuvitelmiin.


title: Kuva

text: Janne Seppänen toteaa kirjassaan "Visuaalinen kulttuuri", että "Visuaalinen kokemus ei koskaan täysin palaudu kielelliseen raportointiin: ihmiset ajattelevat ja tuntevat syvemmin kuin kykenevät kielellisesti ilmaisemaan. Tämä ei ole pelkästään visuaalisen kulttuurin vaan koko yhteiskuntatieteellisen tutkimuksen metodinen tosiasia."


title: Kuva

text: Kaksiulotteisen kuvan ulottuvuudet ovat korkeus ja leveys ja sellaisen kuvan syvyys on aina illuusio. Syvyyden esittämiseksi on historian aikana kehitetty erilaisia keinoja, joista eräs on perspektiivi.


title: Kuva

text: Myös kolmiulotteisia esineitä voidaan kutsua kuviksi. Esimerkiksi kuvanveisto on patsaiden ja veistosten valmistusta tai teollinen muotoilu teollisesti valmistettavien esineiden visuaalisen eli kuvallisen hahmon suunnittelua.


title: Kuva

text: Laserin avulla voidaan valmistaa selvästi kolmiulotteisilta näyttäviä kuvia, joita sanotaan hologrammeiksi.


title: Kuva

text: Kuvan neljäs ulottuvuus on aika. Tällöin liikkumattomasta kuvasta tulee liikkuva eli elokuva tai animaatio. Molemmat otettiin käyttöön 1800-luvun lopulla. Tietokone helpottaa sellaisten kuvien esittämistä, joissa on tilaulottuvuuksia enemmän kuin kolme.


title: Kuva

text: Havaitseminen on katsojan valintaa ja tulkintaa. Näkemistä suodattavat havaitsevan ihmisen aikaisempien kokemusten, kuvien ja tietojen lisäksi kuvan esityskonteksti ja muut aistit. Ihmisen tulkitsemia havaintoja, ajatuksia ja kokemuksia sanotaan myös mielikuviksi.


title: Kuva

text: Näköaisti ja aivot rekisteröivät usein ikonien ja graafisten symbolien merkityksen nopeammin kuin niiden sanalliset vastineet. Toisaalta graafisten symbolien, kuten sanojenkin, merkitykset on ensin opeteltava. Visuaalisissa esityksissä graafinen informaatio ja kuvaukset helpottavat tiedon tulkintaa.


title: Kuva

text: Optiikassa kuva on kohta, jossa jostakin kohteesta, esineestä lähtevät valonsäteet tai niiden suorat jatkeet leikkaavat toisensa siten, että näyttää siltä kuin esine olisi kyseisessä kohdassa. Kuva muodostuu, kun kohteesta lähteneet valonsäteet taittuvat linssistä tai heijastuvat peilistä. Jos valonsäteet leikkaavat toisensa samassa kohdassa, on kyseessä "todellinen kuva", jollaisia ovat esimerkiksi projektorilla valkokankaalle tai kameralla filmille muodostetut kuvat. Jos vain valonsäteiden jatkeet leikkaavat toisensa, on kyseessä valekuva. Sellainen muodostuu esimerkiksi suurennuslasilla tai tavallisella tasopeilillä.


title: Kuva

text: Analoginen ja digitaalinen ovat tietotekniikan käsitteitä, joilla kuvataan informaation eli signaalien välittymistä siirtoteitä eli kuljetusväyliä pitkin tiedonsiirtojärjestelmissä. Kuva voidaan tallentaa analogisin tai digitaalisin menetelmin ja se voidaan synnyttää, siirtää ja sitä voi muokata näillä järjestelmillä.


title: Kuva

text: Digitaaliset kuvat erilaisine tallennusformaatteineen alkoivat yleistyä erilaisten kuvankäsittely- ja kuvanteko-ohjelmien kehityttyä. Digitaalisen kuva-aineiston määrä kasvoi 1980-luvulta alkaen, kun kuvanlukijat eli skannerit sekä digitaaliset valokuvauskamerat sekä myöhemmin digitaaliset videokamerat ilmestyivät kulutustavaramarkkinoille.


title: Kuva

text: Digitaalinen piirtäminen ja maalaaminen on kuvan prosessointia, jossa käsitellään pikseleitä käden kontrolloimana. Syöttölaite voi olla hiiri, joka sopii huonosti piirtämiseen tai "stylus" eli piirrin, joka yhdistetään piirustuslaudan (piirustuslevy, digitointipöytä) kautta tietokoneeseen.


title: Kuva

text: Industrialismin aikana kehitettiin kuvan reproduktio- eli monistamiskeinoja, jotka mahdollistivat niiden esittämisen yhä tarkemmin ja tehokkaammin. Erilaisten painotekniikoiden ja vuonna 1826 keksityn valokuvauksen käyttöönotto alkoi yleistyä 1800-luvun lopulta alkaen.


title: Kuva

text: Digitalisoituminen aiheuttaa muutoksia juuri kuvan reproduktion suhteen. Vaikka digitaalisen kuvan tarkkuus ei tavallisesti ole lähelläkään filmin tarkkuutta, kuvien tekeminen, vertaaminen, siirtäminen, muokkaus, kopiointi ja julkaiseminen on tavallisesti nopeampaa ja helpompaa kuin aikaisemmin. Tietokoneistuminen muuttaa kuvan tekemisen välineitä ja prosesseja lähes kaikilla kuvallisen viestinnän ammattialoilla, kun tietokoneesta on tullut yksi kuvan tekemisen apuväline muiden rinnalle.


title: Kuva

text: Teknisen reproduktion eräs historiallinen seuraus yhteiskunnassa on kuvien määrän huomattava kasvu, jota sanotaan kuvatulvaksi. Vielä 1900-luvun alussa kuva oli huomattavasti harvinaisempi osa länsimaisen teollisen yhteiskunnan kansalaisen arkea kuin nykyisin. Tänään ihmiset viettävät kuvien parissa merkittävän osan päivittäisestä elämästään.


title: Kuva

text: Mitä seurauksia kuvien määrän lisääntymisellä on? Kuvatulvan on arveltu aiheuttavan ainakin niiden merkityksen vähentymisen (ilmiötä sanotaan merkitysinflaatioksi). Yleistyessään kuvat myös väistämättä tulevat yhä ideologisemmiksi, kun kuvallinen viestintä globalisoituu ja koskettaa erilaisia kulttuureita. Esimerkkejä tilanteista, joissa kuvia on käytetty aatteellisten taisteluiden välikappaleina ovat vuosina 2005-2006 koettu Muhammad-pilapiirrosjupakka tai Tallinnassa keväällä 2007 kärjistynyt kiista Pronssisoturi-patsaan sijoituspaikasta.


title: Kuva

text: Kouluissa kuvia ja näkemistä opitaan "kuvataide" -nimisessä oppiaineessa (ennen vuotta 1999 oppiaineen nimi oli "kuvaamataito" ja ennen vuotta 1952 "piirustus"). Ruotsissa vastaava koulujen oppiaine on lyhyesti "bild" eli kuva.


title: Kuva

text: Kuvien tekijöitä eli kuvataiteilijoita, graafikoita, valokuvaajia, elokuvaajia, elokuvaohjaajia, animaattoreita ja monien muiden visuaalisten alojen ammattilaisia koulutetaan useissa eri oppilaitoksissa, ammattikorkeakouluissa ja yliopistoissa.


title: Kuva

text: Useat tieteenalat tutkivat näköhavaintoa ja kuvia, mutta Suomessa ei ole yhtään pelkästään kuviin liittyvää tutkimuslaitosta. Kuvien tallentamiseen tarkoitettuja kuva-arkistoja on museoissa ja sanomalehdissä.


title: Kuva

text: Ikonografia on vertailevaa tutkimusta, jossa pyritään selvittämään taideteoksen aihe, idea, alkuperä ja kehitys. Ikonologia on kuvan yleismerkityksen tulkintaa sen yhteydessä historiaan ja kulttuuriin.


title: Kuva

text: Erilaisten kuva-analyysien avulla voidaan selvittää kuvien taustoja, tekniikkaa ja merkityksiä. Myös semiotiikka eli merkkioppi tutkii merkkien semantiikkaa eli merkitystä.


title: Kuva

text: Kuva on sekä taiteen että viestinnän kieli. Kuva herättää ihmisen uteliaisuutta, jonka takia se voi myös selkiyttää, havainnollistaa ja tehdä asioita kiinnostavaksi. Esimerkiksi "yrityskuva" ei tarkoita ainoastaan yrityksen graafista asua, vaan se on nykyisin johdonmukainen osa viestintästrategiaa, johon kuuluvat niin yrityksen toimitilat, tuotteiden jakelu kuin sisäinen viestintäkin.


title: Kuva

text: Kuva ja sana voivat toimia tehokkaasti yhdessä. Graafinen suunnittelu on sovellettu taide, joka auttaa katsojaa tulkitsemaan viestejä. Kuvitus tarkoittaa kuvalajia, jolle on ominaista se, että aiheena oleva kertomus on ensisijainen verrattuna kuvan muotoon tai tyyliin. Kuvitus on harvoin täysin itsenäinen teos, vaan se liittyy läheisesti tekstiin. Kuvitus ja visualisointi havainnollistavat tai elävöittävät yleensä sellaisia asioita, joita on vaikea kuvittaa muilla graafisilla esityksillä tai valokuvilla.


title: Kuva

text: Kartat, graafiset esitykset ja kirjaimet ovat myös osa kuvallista viestintää, kuten taitto, ladonta ja oikeinkirjoitus. Voidaan väittää, että ihminen lukee katsomalla sanakuvia ja käsitys niiden selkeydestä on jokaisen kirjoittajan vahvuus. Tässä mielessä kuvallisen viestinnän osaamisella on varsin suuri kysyntä, sillä tänään kaikki kirjoittajat ovat myös jossain määrin typografeja, latojia ja taittajia.


title: Kuva

text: Kuvallinen viestintä on joukkoviestintää, mutta sen historia eri tyyli- ja aatesuuntineen on usein varsin lähellä muuta kuva- ja taidehistoriaa. Monet graafisen suunnittelun ammattilaiset pitävätkin kuvataidetta ja taidehistoriaa ammatillisen innovaation lähteenä.


title: Kuva

text: Kuvataiteessa kuva on keskeinen välityskeino samalla tavalla kuin kirjallisuus välittyy sanan tai kirjallisen kielen avulla. Kautta aikojen erilaiset kulttuurit ovat synnyttäneet kuvia ja niiden merkitys on usein ollut keskeinen niin aikansa ihmisille, kuin myöhemminkin heistä jälkipolville kertovina todisteina.


title: Kuva

text: Kuvataiteen teoksia on säilynyt sellaisenaan tai lähes muuttumattomina, toisin kuin esimerkiksi tanssin tai musiikin teokset, jotka oletettavasti ovat muuttuneet paljonkin välittyessään uusille sukupolville satojen vuosien aikana. Taidehistoria on tieteenala, joka tutkii tätä perintöä. Kuvataide on myös sitä, mitä taiteilijat ovat eri aikoina tehneet. Heidän suhteensa kuvaan saattaa poiketa tutkijoiden käsityksistä, koska taiteilijat ratkaisevat usein vaativiakin käytännön ongelmia kuvien tekijöinä.


title: Kuva

text: Modernismin aikana taide alkoi viitata nykyaikaan tai tulevaisuuteen, kun ennen sitä se oli aina menneisyyden tulkki. Keskeinen modernismin idea oli hylätä kaikki vanha ja pitää sitä lopullisesti ohitettuna. Kuvista tuli kertakäyttöisiä periaatteella: "katso kerran ja heitä pois". Sellaisia kuvia, joiden pariin ihmiset palaavat yhä uudestaan, sanotaan usein klassikoiksi.


title: Kuva

text: Nykytaiteessa kuva ja sen erilaiset esittämiskontekstit liittyvät muihin medioihin. Kuva liittyy usein esimerkiksi sanaan ja tekstiin, liikkuvaan kuvaan, kuten videoon, ääneen ja musiikkiin, teatteriin tai muuhun esittävään taiteeseen, kuten performanssiin. Kuvasta on tullut merkittävä osa multimedian yhteisvaikutusta.


title: Kuva

text: Kuvakäsitykset, taidekäsitykset eli ne tavat ja periaatteet, joilla kuvia tehdään ja ymmärretään, voivat poiketa varsin paljon toisistaan eri aikoina. Muun muassa tilaa on kuvattu eri tavoin eri aikoina. Esimerkiksi nykyajan tilan kuvaamisessa käytetty geometrian perspektiivijärjestelmä otettiin yleiseen käyttöön kuvissa vasta renessanssin aikana 1400-luvulla. Myös kuvan tekijöiden rooli on ollut erilainen eri aikoina. Seuraavassa taiteilija- ja kuvakäsityksiä eri aikoina länsimaissa:


title: Kuva

text: Nykytaiteen teokset saattavat poiketa huomattavasti modernismin tai vanhemman ajan teoksista. Kuvan lisäksi nykytaiteen teosten osina saattaa olla esimerkiksi ihmisen vartalo (performanssi), liikkuva kuva (videotaide) tai erilaisten valmisesineiden asetelmat (installaatiot). Kuvataiteen “tekniikoita ja materiaaleja” eli medioita saattavat tänään olla myös äänet, sanat, käsitteet tai teoriat, siinä missä niitä ovat taltta ja sivellin, maalituubi ja kamera.


title: Kuva

text: Kaikki eivät suhtaudu kuviin myönteisesti. Ikonoklasmi, joka tarkoittaa kuvainraastoa tai kuvien esittämisen kieltämistä, on tapahtunut silloin tällöin historian kuluessa eri kulttuureissa. Se ei ole harvinaista myöskään nykyajan yhteiskunnassa, koska kuvissa saattaa olla vahva ideologinen merkitys. Viimeinen laajamittainen ikonoklasmi tapahtui Afganistanissa ääri-islamilaisen Taliban-ryhmän toimesta ennen heidän valtansa kukistumista vuonna 2001. Myös Pohjois-Euroopan protestantismin traditioon liittyy kuvakielteisyyttä.


title: Tikkurilan rautatieasema

text: Tikkurilan rautatieasema (, ) on rautatie- ja linja-autoasema Vantaalla Jokiniemen ja Tikkurilan kaupunginosien rajalla. Helsingin päärautatieasemalle on sieltä matkaa noin 16 kilometriä ja Helsinki-Vantaan lentoasemalle noin viisi kilometriä.


title: Tikkurilan rautatieasema

text: Kun päärataosuus Helsingistä Hämeenlinnaan rakennettiin vuosina 1857–1862, Tikkurila oli yksi seitsemästä ensimmäisestä asemasta. Näistä asemista tiilisiä asemarakennuksia olivat Helsinki, Tikkurila ja Hämeenlinna, loput rakennettiin puusta. Aseman rakentaminen aloitettiin vuonna 1859. Tikkurilan vanha asemarakennus tehtiin tiilestä todennäköisesti sen takia, että rautatiejohtokunnan mielestä Tikkurilan liikenteellinen merkitys oli suuri.


title: Tikkurilan rautatieasema

text: Sitä se onkin, mutta kesti vielä kauan, ennen kuin Tikkurilasta tuli suuri asutustaajama. 1900-luvun puolivälistä nykypäivään siitä on kasvanut Vantaan hallinnollinen keskus sekä joukkoliikenteen keskusasema. Vanha asema jäi käytöstä vuonna 1978, jolloin vähän pohjoisemmaksi valmistui uusi tiilinen asema. Nykyisin vanhassa asemarakennuksessa toimii Vantaan kaupunginmuseo.


title: Tikkurilan rautatieasema

text: Kaukojunat alkoivat pysähtyä Tikkurilassa vaiheittain vuosituhannen vaihteesta lähtien. Kaikki matkustajajunat (myös Pendolinot ja Venäjän junat) ovat pysähtyneet Tikkurilassa 3. syyskuuta 2006 lähtien lukuun ottamatta D-lähijunaa, jota ajetaan ruuhka-ajan lisävuorona sekä vuosina 2007–2011 liikennöinyttä G-lähijunaa.


title: Tikkurilan rautatieasema

text: 1. tammikuuta 2015 Tikkurilan vanha asemarakennus korvattiin uudella asemakeskuksella, Dixillä, jossa on seitsemän tuhannen neliömetrin kokoiset liike- ja toimistotilat. Linja-autoterminaali siirtyi hieman pohjoisemmaksi Ratatien varteen, ja käyttöön otettiin radan ylle rakennettu läpinäkyvä asemasilta, joka on osa Kehärata-hanketta. Asemasillan rakentaminen liikennöidyn radan päällä oli teknisesti erittäin vaativaa. Dixin ostoskeskus avattiin 15. tammikuuta.


title: Tikkurilan rautatieasema

text: Heinäkuussa 2015 käyttöön tulleen Kehäradan toivotaan nostavan Tikkurilan aseman Suomen toiseksi vilkkaimmaksi asemaksi. Kehärata yhdistyy Vantaankosken rataan kulkien Helsinki-Vantaan lentoaseman kautta ja näin ollen tekee Tikkurilan asemasta tärkeimmän liitoskohdan kaukojunien ja Helsinki-Vantaan lentoaseman välille.


title: Tikkurilan rautatieasema

text: 250 metriä pitkä Dixi-keskus laajenee tulevaisuudessa 350 metrin pituiseksi. Vanhan asemakeskuksen paikalle rakennetaan lisää toimisto- ja liiketiloja yhdeksään kerrokseen.Tikkurilassa pysähtyvät kaikki päärataa ja oikorataa pitkin kulkevat Helsingistä lähtevät ja sinne saapuvat kaukojunat. Junista on yhteys I-junalla Helsinki-Vantaan lentoasemalle.Laituri 5


title: Tikkurilan rautatieasema

text: Laituri 6


title: Tikkurilan rautatieasema

text: Laituri 7


title: Tikkurilan rautatieasema

text: Laituri 8


title: Tikkurilan rautatieasema

text: Laituri 9


title: Tikkurilan rautatieasema

text: Laituri 10


title: Tikkurilan rautatieasema

text: Laituri 11


title: Tikkurilan rautatieasema

text: Laituri 12


title: Tikkurilan rautatieasema

text: Laituri 13


title: Tikkurilan rautatieasema

text: Laituri 14


title: Tikkurilan rautatieasema

text: Laituri 15


title: Tikkurilan rautatieasema

text: Laituri 16


title: Tikkurilan rautatieasema

text: Laituri 17


title: Café Europa

text: Café Europa ("G.I. Blues") on vuonna 1960 ensi-iltansa saanut yhdysvaltalainen elokuva, jonka pääosassa näytteli Elvis Presley. Elokuvan ohjasi Norman Taurog.


title: Café Europa

text: Elokuvan kuvaukset alkoivat 2. toukokuuta 1960, kun Presley oli vielä armeijassa Länsi-Saksassa. Aluksi elokuvaan kuvattiin kohtauksia, joihin häntä ei tarvittu. Jotta kuvaukset voidaan aloittaa ennen näyttelijän läsnäoloa, on oltava varmuus siitä, että hän tekee elokuvan. Elviksen tapauksessa siihen saattoi luottaa, sillä managerina toiminut Tom Parker oli tehnyt useamman elokuvan sopimuksen kerrallaan. "Café Europa" -elokuvasta Elvis tuli saamaan 175 000 dollaria.


title: Café Europa

text: Elokuvan tuottajana toimi elokuva-alan uranuurtaja Hal B. Wallis. Erikoisesta huumorintajustaan tunnetun Parkerin kerrotaan teettäneen yhden kappaleen sanomalehden etusivua, jossa luki suurella tekstillä ”Elvis värväytyi uudelleen!” ja alla pienellä tekstillä ”Hal Wallis pyörtyi”. Tarina kertoo, että Wallis pyörtyi ennen kuin ehti lukea pientä tekstiä. "Café Europa" tuotti Wallikselle niin paljon, että sen tekemättä jääminen olisi käynyt hänelle kalliiksi.


title: Café Europa

text: Elokuvan todellinen kuvaaminen alkoi Elviksen palattua armeijasta. Juliet Prowse oli palkattu naispääosaan.


title: Café Europa

text: Yhdysvaltain 6 000 elokuvateatterissa nuoret jonottivat katsomaan Elviksen uusinta elokuvaa, jossa miehellä ei ollut kuuluisia pulisonkeja eikä tyylikästä hiustyyliään, sillä armeijassa ne leikattiin myös Elvikseltä.


title: Café Europa

text: Elokuvan soundtrack oli myös ehdolla Grammy-palkinnon saajaksi. Soundtrackiltä tuli muutama pikkumenestys, esimerkiksi nimikappale ”G. I. Blues” sekä ”Wooden Heart”, ”Tonight Is So Right for Love” ja ”Pocketful of Rainbows”.


title: Dan Quayle

text: James Danforth ”Dan” Quayle (s. 4. helmikuuta 1947 Indianapolis, Indiana, Yhdysvallat) on yhdysvaltalainen republikaanipoliitikko, joka toimi varapresidenttinä George H. W. Bushin presidenttikaudella 1989–1993.


title: Dan Quayle

text: Quayle syntyi varakkaaseen indianalaiseen kustantajasukuun. Suku on kotoisin Mansaarelta, mistä johtuu heidän harvinainen sukunimensä. Dan Quayle suoritti yliopistolliset tutkinnot valtiotieteessä 1969 ja oikeustieteessä 1974 ja palveli Indianan kansalliskaartissa 1969–1975. '


title: Dan Quayle

text: Quayle työskenteli virkamiehenä ja juristina ennen valintaansa kongressin edustajainhuoneeseen 1976 ja senaattiin 1986.


title: Dan Quayle

text: George H. W. Bush valitsi 1988 Quaylen varapresidenttiehdokkaakseen, ja hän toimi varapresidenttinä koko Bushin presidenttikauden ajan 1989–1993. Quaylen asema valtion johdossa oli vähäisempi kuin seuraajillaan Gorella ja Cheneyllä.


title: Dan Quayle

text: Quaylen kokemuksen riittävyyttä varapresidentiksi epäiltiin avoimesti. Demokraattien varapresidenttiehdokas Lloyd Bentsenin kanssa käymässään väittelyssä Quayle vertasi kokeneisuuttaan John F. Kennedyyn, minkä jälkeen Bentsen totesi lakonisesti palvelleensa Kennedyn kanssa ja: ”senaattori, ette ole todellakaan mikään Jack Kennedy”.


title: Dan Quayle

text: Quayle oli varapresidenttinä kansallisen avaruusviraston National Space Councilin ensimmäinen puhemies. Kesällä 1989 presidentti Bushin ilmoittaessa avaruusasema Freedomin rakentamisesta ja paluusta Kuuhun ja miehitetystä lennosta Marsiin Quaylelta kysyttiin hänen ajatuksiaan Mars-lennosta. Hämmentävässä lausunnossaan lehdistölle Quayle sanoi Marsin olevan samalla radalla kuin Maa ja kertoi nähneensä kuvia Marsin ”kanavista”, mikä tarkoittaisi että siellä on vettä ja happea. Quayle saikin vuoden 1992 humoristisen Ig Nobel -palkinnon, koska hänen sanottiin osoittavan tiedekoulutuksen tärkeyden.


title: Dan Quayle

text: Quaylen tunnetuin julkinen töppäys sattui, kun hän toimi tuomarina koululaisten tavauskilpailuissa New Jerseyn Trentonissa 15. kesäkuuta 1992 ja korjasi oikean vastaukseen sanaan "potato" (peruna) väärin. Quaylen muistelmien mukaan hän käytti koulun antamia kortteja, joissa piti olla oikeat vastaukset, ja luki ylimääräisen e-kirjaimen sieltä.


title: Dan Quayle

text: Bush ja Quayle pyrkivät uudelle kaudelle vuoden 1992 vaaleissa, mutta hävisivät Bill Clintonin ja Al Goren muodostamalle parivaljakolle. Quayle vetäytyi vuoden 1996 republikaanien presidenttiehdokasnimityksestä terveysongelmien vuoksi. Hän pyrki uudelleen presidenttiehdokkaaksi George W. Bushia vastaan 2000, mutta jäi valitsematta. Vuodesta 1952 vuoteen 2008 vain kaksi muuta entistä varapresidenttiä ei ollut ehdolla presidentiksi (Spiro Agnew ja Nelson A. Rockefeller).


title: Dan Quayle

text: Varapresidenttikautensa jälkeen Quayle on työskennellyt yksityisellä sektorilla Cerberus-nimisessä sijoitusyhtiössä.


title: Dan Quayle

text: Quayle meni naimisiin Marilyn Tuckerin kanssa vuonna 1972. Heillä on kolme lasta, pojat Tucker ja Ben sekä tytär Corinne.


title: Galenos

text:
Klaudios Galenos (, , n. 130–201 jaa.) oli antiikin kreikkalainen lääkäri, psykologi, kokeellinen fysiologi ja kirjailija. Hän oli kotoisin Pergamonista. Hän todennäköisesti opiskeli jossain vaiheessa Memfiin "Elämän talossa", egyptiläisen lääketieteen jumalan Imhotepin (kreikkalaisten Asklepios) temppelissä. Ainakin osa hänen teoksistaan on suoria käännöksiä vanhoista egyptiläisistä lääketieteellisistä papyrusteksteistä.
Galenoksen anatomia perustui eläinten leikkelyyn ja sen nojalla hän teki johtopäätöksiä myös ihmisten ruumiinrakenteesta. Galenos oli lääketieteellisenä auktoriteettina läpi koko keskiajan. Hän työskenteli sotilassairaaloissa, joissa hän oppi hiljalleen paljon ihmisruumiista ja pystyi sitten hyödyntämään näitä tietoja sairaalan ulkopuolella. Juuri tämä ihmisruumiiden tutkinta johti hyvin nykyaikaisiin teorioihin, jotka säilyivät jopa liiankin pitkään.


title: Galenos

text: Vuonna 161 Galenos muutti Pergamonista Roomaan ja alkoi työskennellä Colosseumin gladiaattoreiden lääkärinä. Hänen maineensa alkoi levitä kaupungissa, ja keisari Marcus Aurelius kutsui hänet hoviinsa. Vähitellen Galenos kohosi keisarin henkilääkäriksi. Galenos alkoi pitää lääketieteellisiä luentoja ja näytöksiä saadakseen roomalaiset luopumaan taikauskostaan. Vaikka kirurgiaa pidettiinkin vain äärimmäisenä keinona, lääkärit alkoivat tehdä kirurgisia toimenpiteitä. Esimerkiksi Riministä on arkeologisissa kaivauksissa löytynyt kirurgisten instrumenttien kokoelma 100-luvun lopulta. Löytö osoittaa, että myös aivokirurgiaa harjoitettiin.


title: Galenos

text: Galenos ehti elämänsä aikana kirjoittaa 350 teosta tai kirjoitusta anatomiasta, kirurgiasta ja lääketieteestä ennen kuolemaansa noin vuonna 200. Monet hänen tekemänsä anatomian ja fysiologian havainnot pitävät täysin paikkansa. Hän todisti, että virtsa erittyy munuaisissa ja havaitsi 7 niistä 12 aivohermosta, jotka ovat yhteydessä suoraan aivoihin. Hän todisti, että tuberkuloosi on tartuntatauti. Hän havaitsi, että valtimot kuljettavat verta, eivät ilmaa kuten siihen asti luultiin. Galenos nosti lääkäreiden ammattikunnan arvostusta, eikä puoskarointia enää rinnastettu lääketieteen kanssa.


title: Galenos

text: Galenos ei kuitenkaan ollut täysin perillä ruumiintoiminnoista. Hän ei ymmärtänyt veren kiertävän kehää, vaan luuli maksan tuottavan jatkuvasti uutta verta, joka sydämestä leviäsi elimistöön latautuneena erilaisilla hengillä. Hän oletti virheellisesti, että ihmisen sydämen kammioiden välillä oli reikiä. Hän uskoi antiikin tapaan, että ihminen koostui neljästä alkuaineesta, maasta, vedestä, ilmasta ja tulesta. Kullakin alkuaineella ja sitä vastaavalla nesteellä olisi tietyt perusominaisuudet. Sairaus oli tila, joka johtui nestetasapainon häiriöstä.


title: Galenos

text: Galenoksen teorioita ei oltu valmiita kyseenalaistamaan kuin uuden lääketieteen synnyn aikoihin. Erityisesti 1500-luvulla elänyt Andreas Vesalius ansioitui uuden lääketieteen synnyttämisessä.


title: Galenos

text: Muun muassa Suomen lääkärikoulutuksessa vuoteen 2011 asti käytössä ollut pääsykoekirja on nimetty Galenoksen mukaan.


title: Tyrtaios

text: Tyrtaios (600-luku eaa.) oli kreikkalainen runoilija. Hän oli Spartan kansallisrunoilija ja kreikkalaisen valtiollisen ja sotaisan elegiarunouden tunnetuimpia edustajia.